               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 2.6.2021
            COM(2021) 503 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            για τη διατύπωση γνώμης του Συμβουλίου σχετικά με το πρόγραμμα σύγκλισης της Τσεχίας για το 2021
            {SWD(2021) 501 final}

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               για τη διατύπωση γνώμης του Συμβουλίου σχετικά με το πρόγραμμα σύγκλισης της Τσεχίας για το 2021

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών
                  1
               , και ιδίως το άρθρο 9 παράγραφος 2,

               Έχοντας υπόψη τη σύσταση της Ευρωπαϊκής Επιτροπής,

               Έχοντας υπόψη τα ψηφίσματα του Ευρωπαϊκού Κοινοβουλίου,

               Αφού ζήτησε τη γνώμη της Οικονομικής και Δημοσιονομικής Επιτροπής,

               Εκτιμώντας τα ακόλουθα:

               (1)Στις 20 Μαρτίου 2020, η Επιτροπή εξέδωσε ανακοίνωση για την ενεργοποίηση της γενικής ρήτρας διαφυγής
                  2
                του Συμφώνου Σταθερότητας και Ανάπτυξης
                  3
               . Στην ανακοίνωσή της, η Επιτροπή διατύπωσε την άποψη ότι, δεδομένης της αναμενόμενης σοβαρής επιβράδυνσης της οικονομικής δραστηριότητας που προκύπτει από την έξαρση της νόσου COVID-19, πληρούνται οι προϋποθέσεις για την ενεργοποίηση της γενικής ρήτρας διαφυγής. Στις 23 Μαρτίου 2020, οι υπουργοί Οικονομικών των κρατών μελών συμφώνησαν με την εκτίμηση της Επιτροπής. Η γενική ρήτρα διαφυγής παρέχει στα κράτη μέλη δημοσιονομική ευελιξία για την αντιμετώπιση της κρίσης. Διευκολύνει τον συντονισμό των δημοσιονομικών πολιτικών σε περιόδους σοβαρής επιβράδυνσης της οικονομικής δραστηριότητας. Η ενεργοποίησή της επιτρέπει την προσωρινή απόκλιση από την πορεία προσαρμογής για την επίτευξη του μεσοπρόθεσμου δημοσιονομικού στόχου κάθε κράτους μέλους, υπό την προϋπόθεση ότι δεν τίθεται σε κίνδυνο η δημοσιονομική βιωσιμότητα μεσοπρόθεσμα. Στις 17 Σεπτεμβρίου 2020, στην ετήσια στρατηγική της για τη βιώσιμη ανάπτυξη, η Επιτροπή ανακοίνωσε ότι η γενική ρήτρα διαφυγής θα παραμείνει ενεργή το 2021
                  4
               .

               (2)Στις 20 Ιουλίου 2020, το Συμβούλιο συνέστησε στην Τσεχία
                  5
                να λάβει όλα τα αναγκαία μέτρα, σύμφωνα με τη γενική ρήτρα διαφυγής, για την αποτελεσματική αντιμετώπιση της πανδημίας, την ενίσχυση της οικονομίας και τη στήριξη της επακόλουθης ανάκαμψης. Συνέστησε επίσης στην Τσεχία να επιδιώξει, όταν το επιτρέψουν οι οικονομικές συνθήκες, την εφαρμογή δημοσιονομικών πολιτικών που αποσκοπούν στην επίτευξη συνετών μεσοπρόθεσμων δημοσιονομικών θέσεων και στη διασφάλιση της βιωσιμότητας του χρέους, με παράλληλη ενίσχυση των επενδύσεων.

               (3)Το NextGenerationEU, συμπεριλαμβανομένου του μηχανισμού ανάκαμψης και ανθεκτικότητας, θα εξασφαλίσει μια βιώσιμη και δίκαιη ανάκαμψη χωρίς αποκλεισμούς. Ο κανονισμός (ΕΕ) 2021/241 για τη θέσπιση του μηχανισμού ανάκαμψης και ανθεκτικότητας
                  6
                τέθηκε σε ισχύ στις 19 Φεβρουαρίου 2021. Ο εν λόγω μηχανισμός θα παρέχει χρηματοδοτική στήριξη για την πραγματοποίηση μεταρρυθμίσεων και επενδύσεων, ενώ θα συνεπάγεται παράλληλα δημοσιονομική ώθηση χρηματοδοτούμενη από την ΕΕ. Θα συμβάλει στην οικονομική ανάκαμψη, στην πραγματοποίηση βιώσιμων μεταρρυθμίσεων και επενδύσεων που ενισχύουν την ανάπτυξη, ιδίως για την προώθηση της πράσινης και της ψηφιακής μετάβασης, και θα ενισχύσει την ανθεκτικότητα και τη δυνητική ανάπτυξη των οικονομιών. Με τον τρόπο αυτόν, θα βοηθήσει επίσης τα δημόσια οικονομικά να επανέλθουν σε ευνοϊκότερες θέσεις βραχυπρόθεσμα και θα συμβάλει στην ενίσχυση της βιωσιμότητας των δημόσιων οικονομικών, στην ανάπτυξη και στη δημιουργία θέσεων εργασίας μεσοπρόθεσμα και μακροπρόθεσμα.

               (4)Στις 3 Μαρτίου 2021, η Επιτροπή εξέδωσε ανακοίνωση που περιέχει περαιτέρω πολιτικούς προσανατολισμούς με σκοπό να διευκολυνθεί, αφενός, ο συντονισμός των δημοσιονομικών πολιτικών και, αφετέρου, η προετοιμασία των προγραμμάτων σταθερότητας και σύγκλισης των κρατών μελών
                  7
               . Ο συνολικός δημοσιονομικός προσανατολισμός, λαμβανομένων υπόψη των εθνικών προϋπολογισμών και του μηχανισμού ανάκαμψης και ανθεκτικότητας, θα πρέπει να παραμείνει υποστηρικτικός το 2021 και το 2022. Ταυτόχρονα, δεδομένου ότι αναμένεται η σταδιακή εξομάλυνση της οικονομικής δραστηριότητας κατά το δεύτερο εξάμηνο του 2021, οι δημοσιονομικές πολιτικές των κρατών μελών θα πρέπει να καταστούν πιο διαφοροποιημένες το 2022. Οι δημοσιονομικές πολιτικές των κρατών μελών θα πρέπει να λαμβάνουν υπόψη την πορεία της ανάκαμψης, τη δημοσιονομική βιωσιμότητα και την ανάγκη μείωσης των οικονομικών, κοινωνικών και εδαφικών αποκλίσεων. Δεδομένης της ανάγκης να υποστηριχθεί η βιώσιμη ανάκαμψη στην ΕΕ, τα κράτη μέλη με χαμηλούς κινδύνους βιωσιμότητας θα πρέπει να προσανατολίσουν τους προϋπολογισμούς τους προς τη διατήρηση υποστηρικτικής δημοσιονομικής πολιτικής το 2022, λαμβάνοντας υπόψη τον αντίκτυπο του μηχανισμού ανάκαμψης και ανθεκτικότητας. Τα κράτη μέλη με υψηλά επίπεδα χρέους θα πρέπει να ακολουθούν συνετές δημοσιονομικές πολιτικές, διατηρώντας παράλληλα τις εθνικά χρηματοδοτούμενες επενδύσεις και αξιοποιώντας τις επιχορηγήσεις στο πλαίσιο του μηχανισμού ανάκαμψης και ανθεκτικότητας για τη χρηματοδότηση πρόσθετων επενδυτικών έργων υψηλής ποιότητας και διαρθρωτικών μεταρρυθμίσεων. Για την περίοδο μετά το 2022, θα πρέπει να λαμβάνονται πάντα υπόψη στις δημοσιονομικές πολιτικές η ισχύς της ανάκαμψης, ο βαθμός της οικονομικής αβεβαιότητας και ζητήματα δημοσιονομικής βιωσιμότητας. Η επανεστίαση των δημοσιονομικών πολιτικών στην επίτευξη συνετών μεσοπρόθεσμων δημοσιονομικών θέσεων, μεταξύ άλλων και με τη σταδιακή κατάργηση των μέτρων στήριξης σε εύθετο χρόνο, θα συμβάλει στη διασφάλιση της δημοσιονομικής βιωσιμότητας μεσοπρόθεσμα.

               (5)Στην ανακοίνωση της 3ης Μαρτίου 2021, η Επιτροπή εξέφρασε επίσης την άποψη ότι η απόφαση όσον αφορά την απενεργοποίηση ή τη συνέχιση της εφαρμογής της γενικής ρήτρας διαφυγής θα πρέπει να ληφθεί υπό μορφή συνολικής αξιολόγησης της κατάστασης της οικονομίας, με βασικό ποσοτικό κριτήριο το επίπεδο της οικονομικής δραστηριότητας στην ΕΕ ή στη ζώνη του ευρώ σε σύγκριση με τα προ κρίσης επίπεδα (τέλη του 2019). Με βάση τις εαρινές προβλέψεις 2021 της Επιτροπής, στις 2 Ιουνίου η Επιτροπή έκρινε ότι πληρούνται οι προϋποθέσεις για τη συνέχιση της εφαρμογής της γενικής ρήτρας διαφυγής το 2022 και την απενεργοποίησή της από το 2023. Μετά την απενεργοποίηση της γενικής ρήτρας διαφυγής θα εξακολουθήσουν να λαμβάνονται υπόψη οι ειδικές καταστάσεις κάθε χώρας
                  8
               .

               (6)Στις 30 Απριλίου 2021, η Τσεχία υπέβαλε το οικείο πρόγραμμα σύγκλισης 2021, σύμφωνα με το άρθρο 8 του κανονισμού (ΕΚ) αριθ. 1466/97.

               (7)Το 2020, με βάση στοιχεία επικυρωμένα από την Eurostat, το έλλειμμα γενικής κυβέρνησης της Τσεχίας ήταν 6,2 % του ΑΕΠ, ενώ το χρέος της γενικής κυβέρνησης αυξήθηκε στο 38,1 % του ΑΕΠ. Η ετήσια μεταβολή του πρωτογενούς δημοσιονομικού ισοζυγίου ανήλθε σε -6,4 % του ΑΕΠ, συμπεριλαμβανομένων, αφενός, των δημοσιονομικών μέτρων διακριτικής ευχέρειας ύψους 4,6 % για τη στήριξη της οικονομίας και, αφετέρου, της λειτουργίας των αυτόματων σταθεροποιητών. Η Τσεχία παρείχε επίσης στήριξη ρευστότητας σε επιχειρήσεις και νοικοκυριά, εκτιμώμενου ύψους 6,2 % του ΑΕΠ (όπως εγγυήσεις και αναβολές καταβολής φόρων, οι οποίες δεν έχουν απευθείας και άμεση δημοσιονομική επίπτωση).

               Στις 2 Ιουνίου 2021, η Επιτροπή εξέδωσε έκθεση βάσει του άρθρου 126 παράγραφος 3 της ΣΛΕΕ. Στην εν λόγω έκθεση εξετάζεται η δημοσιονομική κατάσταση της Τσεχίας, δεδομένου ότι το οικείο έλλειμμα της γενικής κυβέρνησης το 2020 υπερέβαινε την τιμή αναφοράς του 3 % του ΑΕΠ που ορίζει η Συνθήκη. Η έκθεση κατέληξε στο συμπέρασμα ότι το κριτήριο του ελλείμματος δεν πληρούται.

               (8)Το μακροοικονομικό σενάριο στο οποίο στηρίζονται οι δημοσιονομικές προβολές είναι ρεαλιστικό το 2021 και συντηρητικό το 2022. Η προβολή της Επιτροπής είναι ελαφρώς πιο αισιόδοξη όσον αφορά την αύξηση του πραγματικού ΑΕΠ για το 2021 (3,4 % σε σύγκριση με 3,1 % στο πρόγραμμα σύγκλισης) και είναι πιο αισιόδοξη για το 2022 (4,4 % σε σύγκριση με 3,7 % στο πρόγραμμα σύγκλισης), καθώς η Επιτροπή αναμένει υψηλότερη αύξηση της ιδιωτικής κατανάλωσης το 2021 και υψηλότερες ακαθάριστες επενδύσεις παγίου κεφαλαίου το 2022.

               (9)Στο οικείο πρόγραμμα σύγκλισης 2021, η κυβέρνηση προβλέπει αύξηση του ελλείμματος της γενικής κυβέρνησης από 6,2 % του ΑΕΠ το 2020 σε 8,8 % του ΑΕΠ το 2021, ενώ ο δείκτης χρέους προβλέπεται να αυξηθεί στο 44,8 % του ΑΕΠ το 2021. Σύμφωνα με το πρόγραμμα, η μεταβολή του πρωτογενούς δημοσιονομικού ισοζυγίου το 2021 σε σύγκριση με το προ κρίσης επίπεδο (2019) πρόκειται να ανέλθει στο -9,0 % του ΑΕΠ, αντικατοπτρίζοντας, αφενός, τα δημοσιονομικά μέτρα διακριτικής ευχέρειας ύψους 6,5 % του ΑΕΠ για τη στήριξη της οικονομίας και, αφετέρου, τη λειτουργία των αυτόματων σταθεροποιητών. Οι προβολές αυτές είναι σύμφωνες με τις εαρινές προβλέψεις 2021 της Επιτροπής.

               (10)Σε απάντηση στην πανδημία COVID-19 και στη σχετιζόμενη επιβράδυνση της οικονομικής δραστηριότητας, η Τσεχία έχει λάβει δημοσιονομικά μέτρα για την ενίσχυση της ικανότητας του οικείου συστήματος υγείας, την ανάσχεση της πανδημίας και την ανακούφιση των ατόμων και των τομέων που έχουν πληγεί ιδιαίτερα. Αυτή η ισχυρή απόκριση πολιτικής μετρίασε τη συρρίκνωση του ΑΕΠ, η οποία, με τη σειρά της, περιόρισε την αύξηση του δημόσιου ελλείμματος και του δημόσιου χρέους. Τα δημοσιονομικά μέτρα θα πρέπει να μεγιστοποιούν τη στήριξη της ανάκαμψης χωρίς να προδικάζονται μελλοντικές δημοσιονομικές κατευθύνσεις. Ως εκ τούτου, τα μέτρα θα πρέπει να αποτρέπουν τη μόνιμη επιβάρυνση των δημόσιων οικονομικών. Όταν τα κράτη μέλη θεσπίζουν μόνιμα μέτρα, θα πρέπει να τα χρηματοδοτούν καταλλήλως ώστε να διασφαλίζεται η δημοσιονομική ουδετερότητα μεσοπρόθεσμα. Τα μέτρα που ελήφθησαν από την Τσεχία το 2020 και το 2021 συνάδουν με τη σύσταση του Συμβουλίου της 20ής Ιουλίου 2020. Ορισμένα από τα μέτρα διακριτικής ευχέρειας που εγκρίθηκαν από την κυβέρνηση το 2020 και το 2021 δεν φαίνεται να είναι προσωρινά ή να συνοδεύονται από αντισταθμιστικά μέτρα. Πέραν του χρονικού ορίζοντα των προβλέψεων της Επιτροπής, το 2023 οι εναπομένουσες επιπτώσεις των εν λόγω μη προσωρινών μέτρων εκτιμώνται προκαταρκτικά σε ποσοστό περίπου 2 % του ΑΕΠ, που συνίσταται κυρίως σε μειώσεις των εσόδων από τον φόρο εισοδήματος φυσικών προσώπων που έχουν επίπτωση της τάξης του 1,9 % του ΑΕΠ.

               (11)Το πρόγραμμα σύγκλισης 2021 προϋποθέτει επενδύσεις και μεταρρυθμίσεις που χρηματοδοτούνται από επιχορηγήσεις στο πλαίσιο του μηχανισμού ανάκαμψης και ανθεκτικότητας ύψους 0,3 % του ΑΕΠ το 2021, 0,7 % του ΑΕΠ το 2022 και 0,7 % του ΑΕΠ το 2023. Οι εαρινές προβλέψεις της Επιτροπής περιλαμβάνουν τις εν λόγω επιχορηγήσεις στις δημοσιονομικές προβολές τους.

               (12)Οι καθιερωμένοι δείκτες δημοσιονομικής προσαρμογής που καθορίζονται στον κανονισμό (ΕΚ) αριθ. 1466/97 πρέπει να εξεταστούν στο πλαίσιο των σημερινών συνθηκών. Πρώτον, υπάρχει σημαντική αβεβαιότητα όσον αφορά τις εκτιμήσεις για το κενό παραγωγής. Δεύτερον, είναι αναγκαία η ετοιμότητα της δημοσιονομικής πολιτικής να προσαρμοστεί ταχέως στην εξέλιξη της πανδημίας, στρεφόμενη από τα μέτρα παροχής επείγουσας βοήθειας σε πιο στοχευμένα μέτρα, μόλις μειωθούν οι κίνδυνοι για την υγεία. Τρίτον, το σημερινό πλαίσιο χαρακτηρίζεται από σημαντική απόκριση πολιτικής για τη στήριξη της οικονομικής δραστηριότητας. Λόγω των σημαντικών μεταβιβάσεων από τον προϋπολογισμό της ΕΕ (όπως οι μεταβιβάσεις από τον μηχανισμό ανάκαμψης και ανθεκτικότητας), οι καθιερωμένοι δείκτες δεν αποτυπώνουν την πλήρη ώθηση που παρέχουν οι δημοσιονομικές πολιτικές στην οικονομία. Στο πλαίσιο αυτό, το διαρθρωτικό ισοζύγιο δεν φαίνεται να επαρκεί υπό τις παρούσες συνθήκες. Από την άλλη πλευρά, η τιμή αναφοράς για τις δαπάνες πρέπει να προσαρμοστεί
                  9
                και να συμπληρωθεί με πρόσθετες πληροφορίες προκειμένου να εκτιμηθεί πλήρως ο προσανατολισμός της δημοσιονομικής πολιτικής.

               Πρώτον, κατά παρόμοιο τρόπο με την προσέγγιση που ακολουθήθηκε στην αξιολόγηση των σχεδίων δημοσιονομικών προγραμμάτων 2021, τα προσωρινά μέτρα έκτακτης ανάγκης εξαιρέθηκαν από το σύνολο των δαπανών. Τα εν λόγω προσωρινά μέτρα έκτακτης ανάγκης που συνδέονται με την κρίση στηρίζουν τα συστήματα υγείας και αποζημιώνουν τους εργαζομένους και τις επιχειρήσεις για τις απώλειες εισοδήματος λόγω των απαγορεύσεων λειτουργίας και των διαταραχών στην αλυσίδα εφοδιασμού· η αντιστροφή τους από τις δημόσιες αρχές εξαρτάται από την επιστροφή της κατάστασης της δημόσιας υγείας και της οικονομίας στην ομαλότητα.

               Δεύτερον, για να αξιολογηθεί ο συνολικός δημοσιονομικός προσανατολισμός στην παρούσα συγκυρία, οι σημαντικές μεταβιβάσεις από τον προϋπολογισμό της ΕΕ (όπως οι μεταβιβάσεις από τον μηχανισμό ανάκαμψης και ανθεκτικότητας) θα πρέπει να συμπεριληφθούν στο σχετικό σύνολο των δαπανών.

               Ως εκ τούτου, ο δημοσιονομικός προσανατολισμός μετράται στη συνέχεια με βάση τη μεταβολή των πρωτογενών δαπανών (εκτός των μέτρων διακριτικής ευχέρειας στο σκέλος των εσόδων και εξαιρουμένων των προσωρινών μέτρων έκτακτης ανάγκης που συνδέονται με την κρίση) συμπεριλαμβανομένων των δαπανών που χρηματοδοτούνται από επιχορηγήσεις στο πλαίσιο του μηχανισμού ανάκαμψης και ανθεκτικότητας και άλλων ταμείων της ΕΕ.

               Πέραν του συνολικού δημοσιονομικού προσανατολισμού, η ανάλυση αποσκοπεί επίσης στην αξιολόγηση του αν η εθνική δημοσιονομική πολιτική είναι συνετή και αν η σύνθεσή της συμβάλλει σε βιώσιμη ανάκαμψη που συνάδει με την πράσινη και την ψηφιακή μετάβαση. Για τον λόγο αυτόν, δίνεται ιδιαίτερη προσοχή στην εξέλιξη των εθνικά χρηματοδοτούμενων πρωτογενών τρεχουσών δαπανών και επενδύσεων.

               (13)Στο οικείο πρόγραμμα σύγκλισης 2021, το έλλειμμα της γενικής κυβέρνησης της Τσεχίας προβλέπεται να μειωθεί στο 5,9 % του ΑΕΠ το 2022, κυρίως λόγω της διακοπής των προσωρινών μέτρων στήριξης που θεσπίστηκαν το 2020 και το 2021, καθώς και λόγω της οικονομικής ανάκαμψης. Ο δείκτης χρέους της γενικής κυβέρνησης προβλέπεται να αυξηθεί στο 48,2 % του ΑΕΠ το 2022. Οι προβολές αυτές είναι σύμφωνες με τις εαρινές προβλέψεις 2021 της Επιτροπής.

               Με βάση τις προβλέψεις της Επιτροπής, ο συνολικός δημοσιονομικός προσανατολισμός —συμπεριλαμβανομένων επίσης των επιπτώσεων στη συνολική ζήτηση το 2022 από τις επενδύσεις που χρηματοδοτούνται τόσο από τον εθνικό προϋπολογισμό όσο και από τον προϋπολογισμό της ΕΕ, ιδίως από τον μηχανισμό ανάκαμψης και ανθεκτικότητας— εκτιμάται σε 0,2 % του ΑΕΠ
                  10
               . Η θετική συμβολή των δαπανών που χρηματοδοτούνται από επιχορηγήσεις του μηχανισμού ανάκαμψης και ανθεκτικότητας και άλλα ταμεία της ΕΕ προβλέπεται να αυξηθεί κατά 0,5 εκατοστιαίες μονάδες του ΑΕΠ. Οι εθνικά χρηματοδοτούμενες επενδύσεις προβλέπεται να έχουν συσταλτική συμβολή ύψους 0,3 εκατοστιαίων μονάδων του ΑΕΠ
                  11
               . Οι εθνικά χρηματοδοτούμενες πρωτογενείς τρέχουσες δαπάνες (εκτός των μέτρων διακριτικής ευχέρειας στο σκέλος των εσόδων) προβλέπεται να έχουν ουδέτερη συμβολή.

               (14)Η ποιότητα των δημοσιονομικών μέτρων των κρατών μελών φαίνεται ιδιαίτερα σημαντική. Οι δημοσιονομικές διαρθρωτικές μεταρρυθμίσεις που αποσκοπούν στη βελτίωση της σύνθεσης των εθνικών προϋπολογισμών μπορούν να στηρίξουν τη δυνητική ανάπτυξη, να δημιουργήσουν τα αναγκαία δημοσιονομικά περιθώρια και να συμβάλουν στη διασφάλιση της δημοσιονομικής βιωσιμότητας μακροπρόθεσμα, μεταξύ άλλων υπό το πρίσμα της κλιματικής αλλαγής και των προκλήσεων στον τομέα της υγείας. Στο σκέλος των εσόδων, η κρίση λόγω COVID-19 ενίσχυσε τη σημασία των μεταρρυθμίσεων για αποτελεσματικότερα και δικαιότερα συστήματα δημόσιων εσόδων. Στο σκέλος των δαπανών, είναι ακόμη πιο κρίσιμης σημασίας η άνοδος του επιπέδου και της ποιότητας των βιώσιμων επενδύσεων που ενισχύουν την ανάπτυξη, σύμφωνα με τους στόχους για την ενίσχυση του αναπτυξιακού δυναμικού, της οικονομικής και κοινωνικής ανθεκτικότητας και της διττής πράσινης και ψηφιακής μετάβασης. Τα σχέδια ανάκαμψης και ανθεκτικότητας θα καταστήσουν δυνατή τη βελτίωση της σύνθεσης των εθνικών προϋπολογισμών.

               (15)Σύμφωνα με τα μεσοπρόθεσμα δημοσιονομικά προγράμματα του προγράμματος σταθερότητας, το έλλειμμα της γενικής κυβέρνησης προβλέπεται να μειωθεί από 5,4 % το 2023 σε 5,2 % του ΑΕΠ το 2024. Το έλλειμμα της γενικής κυβέρνησης δεν προβλέπεται να επανέλθει σε επίπεδο κάτω του 3 % του ΑΕΠ κατά τη διάρκεια της περιόδου που καλύπτει το πρόγραμμα.

               Με βάση το πρόγραμμα, ο συνολικός δημοσιονομικός προσανατολισμός —συμπεριλαμβανομένων επίσης των επιπτώσεων στη συνολική ζήτηση από τις επενδύσεις που χρηματοδοτούνται τόσο από τον εθνικό προϋπολογισμό όσο και από τον προϋπολογισμό της ΕΕ, ιδίως από τον μηχανισμό ανάκαμψης και ανθεκτικότητας— εκτιμάται σε +1,2 % του ΑΕΠ το 2023 και το 2024 κατά μέσο όρο. Η θετική συμβολή των δαπανών που χρηματοδοτούνται από επιχορηγήσεις του μηχανισμού ανάκαμψης και ανθεκτικότητας και άλλα ταμεία της ΕΕ προβλέπεται να μειωθεί κατά 0,3 εκατοστιαίες μονάδες του ΑΕΠ. Οι εθνικά χρηματοδοτούμενες επενδύσεις προβλέπεται να έχουν συσταλτική συμβολή ύψους 0,1 εκατοστιαίων μονάδων του ΑΕΠ
                  12
               . Οι εθνικά χρηματοδοτούμενες πρωτογενείς τρέχουσες δαπάνες (εκτός των μέτρων διακριτικής ευχέρειας στο σκέλος των εσόδων) προβλέπεται να έχουν συσταλτική συμβολή ύψους 0,8 εκατοστιαίων μονάδων του ΑΕΠ.

               Η τρέχουσα εκτίμηση της μέσης δεκαετούς ονομαστικής δυνητικής ανάπτυξης είναι 4¼ %
                  13
               . Ωστόσο, η εκτίμηση αυτή δεν περιλαμβάνει τις επιπτώσεις των μεταρρυθμίσεων του σχεδίου ανάκαμψης και ανθεκτικότητας οι οποίες μπορούν να τονώσουν τη δυνητική ανάπτυξη της Τσεχίας.

               (16)Ο δείκτης χρέους της γενικής κυβέρνησης προβλέπεται να αυξηθεί από 51,5 % του ΑΕΠ το 2023 σε 54,6 % του ΑΕΠ το 2024, σύμφωνα με το πρόγραμμα σύγκλισης. Η Τσεχία θεωρείται ότι αντιμετωπίζει μέτριους κινδύνους δημοσιονομικής βιωσιμότητας μεσοπρόθεσμα, σύμφωνα με την πλέον πρόσφατη ανάλυση βιωσιμότητας του χρέους
                  14
               .

               (17)Δεδομένου ότι επί του παρόντος υπάρχει ακόμη εξαιρετικά μεγάλος βαθμός αβεβαιότητας, οι κατευθύνσεις δημοσιονομικής πολιτικής θα πρέπει να παραμείνουν κατά κύριο λόγο ποιοτικές. Ακριβέστερες ποσοτικοποιημένες κατευθύνσεις για τα επόμενα έτη θα πρέπει να παρασχεθούν το 2022, αν ο βαθμός αβεβαιότητας μειωθεί επαρκώς έως τότε.

               Το Συμβούλιο αξιολόγησε το πρόγραμμα σύγκλισης 2021 και τη συνέχεια που έδωσε η Τσεχία στη σύσταση του Συμβουλίου της 20ής Ιουλίου 2020.

               ΣΥΝΙΣΤΑ ΣΤΗΝ ΤΣΕΧΙΑ:

               1.Το 2022, να συνεχίσει να ακολουθεί υποστηρικτικό δημοσιονομικό προσανατολισμό, συμπεριλαμβανομένης της ώθησης που παρέχει ο μηχανισμός ανάκαμψης και ανθεκτικότητας, και να διατηρήσει τις εθνικά χρηματοδοτούμενες επενδύσεις.

               2.Όταν το επιτρέψουν οι οικονομικές συνθήκες, να επιδιώξει την εφαρμογή δημοσιονομικής πολιτικής που θα αποσκοπεί στην επίτευξη συνετών μεσοπρόθεσμων δημοσιονομικών θέσεων και στη διασφάλιση της δημοσιονομικής βιωσιμότητας μεσοπρόθεσμα. Ταυτόχρονα, να αυξήσει τις επενδύσεις για να ενισχυθεί το αναπτυξιακό δυναμικό.

               3.Να δώσει ιδιαίτερη προσοχή στη σύνθεση των δημόσιων οικονομικών, τόσο στο σκέλος των εσόδων όσο και στο σκέλος των δαπανών του προϋπολογισμού, καθώς και στην ποιότητα των δημοσιονομικών μέτρων, ώστε να εξασφαλιστεί βιώσιμη ανάκαμψη χωρίς αποκλεισμούς. Να δώσει προτεραιότητα στις βιώσιμες επενδύσεις που ενισχύουν την ανάπτυξη, ιδίως με τη στήριξη της πράσινης και της ψηφιακής μετάβασης. Να δώσει προτεραιότητα στις δημοσιονομικές διαρθρωτικές μεταρρυθμίσεις που θα συμβάλουν στην παροχή χρηματοδότησης για τις προτεραιότητες της δημόσιας πολιτικής και στη μακροπρόθεσμη βιωσιμότητα των δημόσιων οικονομικών, μεταξύ άλλων ενισχύοντας την κάλυψη, την επάρκεια και τη βιωσιμότητα των συστημάτων υγείας και κοινωνικής προστασίας για όλους.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 209 της 2.8.1997, σ. 1.

                     (2)

                        Η ρήτρα, όπως ορίζεται στο άρθρο 5 παράγραφος 1, στο άρθρο 6 παράγραφος 3, στο άρθρο 9 παράγραφος 1 και στο άρθρο 10 παράγραφος 3 του κανονισμού (ΕΚ) αριθ. 1466/97, καθώς και στο άρθρο 3 παράγραφος 5 και στο άρθρο 5 παράγραφος 2 του κανονισμού (ΕΚ) αριθ. 1467/97, διευκολύνει τον συντονισμό των δημοσιονομικών πολιτικών σε περιόδους σοβαρής επιβράδυνσης της οικονομικής δραστηριότητας.

                     (3)

                        Ανακοίνωση της Επιτροπής προς το Συμβούλιο για την ενεργοποίηση της γενικής ρήτρας διαφυγής του Συμφώνου Σταθερότητας και Ανάπτυξης, Βρυξέλλες, 20.3.2020, COM(2020) 123 final.

                     (4)

                        Ανακοίνωση της Επιτροπής — Ετήσια στρατηγική για τη βιώσιμη ανάπτυξη 2021, Βρυξέλλες, 17.9.2020, COM(2020) 575 final.

                     (5)

                        Σύσταση του Συμβουλίου, της 20ής Ιουλίου 2020, σχετικά με το εθνικό πρόγραμμα μεταρρυθμίσεων της Τσεχίας για το 2020 και τη διατύπωση γνώμης του Συμβουλίου σχετικά με το πρόγραμμα σύγκλισης της Τσεχίας για το 2020 (ΕΕ C 282 της 26.8.2020, σ. 15).

                     (6)

                     ΕΕ
                      L 57 της 18.2.2021, σ. 17.

                     (7)

                        Ανακοίνωση της Επιτροπής προς το Συμβούλιο — Ένας χρόνος από την έξαρση της πανδημίας COVID-19: απόκριση σε επίπεδο δημοσιονομικής πολιτικής, Βρυξέλλες, 3.3.2021, COM(2021) 105 final.

                     (8)

                        Ανακοίνωση της Επιτροπής — Συντονισμός των οικονομικών πολιτικών το 2021: αντιμετώπιση της πανδημίας COVID-19, στήριξη της ανάκαμψης και εκσυγχρονισμός της οικονομίας μας, Βρυξέλλες, 2.6.2021, COM(2021)500 final.

                     (9)

                        Ειδικότερα, η τετραετής εξομάλυνση των επενδύσεων που χρησιμοποιείται στην τιμή αναφοράς για τις δαπάνες δεν επιτρέπει την ορθή αξιολόγηση της δημοσιονομικής στήριξης για την ανάκαμψη που παρέχεται από εθνικά χρηματοδοτούμενες επενδύσεις.

                     (10)

                        Το αρνητικό πρόσημο του δείκτη αντιστοιχεί σε υπέρβαση της αύξησης των πρωτογενών δαπανών σε σύγκριση με τη μεσοπρόθεσμη οικονομική ανάπτυξη, το οποίο υποδηλώνει επεκτατική δημοσιονομική πολιτική.

                     (11)

                        Άλλες εθνικά χρηματοδοτούμενες κεφαλαιουχικές δαπάνες προβλέπεται να έχουν ουδέτερη συμβολή.

                     (12)

                        Άλλες εθνικά χρηματοδοτούμενες κεφαλαιουχικές δαπάνες προβλέπεται να έχουν ουδέτερη συμβολή.

                     (13)

                        Εκτίμηση της Επιτροπής, σύμφωνα με την από κοινού συμφωνηθείσα μεθοδολογία.

                     (14)

                        Βλ. έγγραφο εργασίας των υπηρεσιών της Επιτροπής — Στατιστικό παράρτημα στο οποίο παρέχονται βασικά στοιχεία σχετικά με την αξιολόγηση των προγραμμάτων σταθερότητας και σύγκλισης 2021.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 2.6.2021
            COM(2021) 504 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            για τη διατύπωση γνώμης του Συμβουλίου σχετικά με το πρόγραμμα σύγκλισης 2021 της Δανίας
            {SWD(2021) 501 final}

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               για τη διατύπωση γνώμης του Συμβουλίου σχετικά με το πρόγραμμα σύγκλισης 2021 της Δανίας

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών
                  1
               , και ιδίως το άρθρο 9 παράγραφος 2,

               Έχοντας υπόψη τη σύσταση της Ευρωπαϊκής Επιτροπής,

               Έχοντας υπόψη τα ψηφίσματα του Ευρωπαϊκού Κοινοβουλίου,

               Αφού ζήτησε τη γνώμη της Οικονομικής και Δημοσιονομικής Επιτροπής,

               Εκτιμώντας τα ακόλουθα:

               (1)Στις 20 Μαρτίου 2020, η Επιτροπή εξέδωσε ανακοίνωση για την ενεργοποίηση της γενικής ρήτρας διαφυγής
                  2
                του Συμφώνου Σταθερότητας και Ανάπτυξης
                  3
               . Στην ανακοίνωσή της, η Επιτροπή διατύπωσε την άποψη ότι, δεδομένης της αναμενόμενης σοβαρής επιβράδυνσης της οικονομικής δραστηριότητας που προκύπτει από την έξαρση της νόσου COVID-19, πληρούνται οι προϋποθέσεις για την ενεργοποίηση της γενικής ρήτρας διαφυγής. Στις 23 Μαρτίου 2020, οι υπουργοί Οικονομικών των κρατών μελών συμφώνησαν με την εκτίμηση της Επιτροπής. Η γενική ρήτρα διαφυγής παρέχει στα κράτη μέλη δημοσιονομική ευελιξία για την αντιμετώπιση της κρίσης. Διευκολύνει τον συντονισμό των δημοσιονομικών πολιτικών σε περιόδους σοβαρής επιβράδυνσης της οικονομικής δραστηριότητας. Η ενεργοποίησή της επιτρέπει την προσωρινή απόκλιση από την πορεία προσαρμογής για την επίτευξη του μεσοπρόθεσμου δημοσιονομικού στόχου κάθε κράτους μέλους, υπό την προϋπόθεση ότι δεν τίθεται σε κίνδυνο η δημοσιονομική βιωσιμότητα μεσοπρόθεσμα. Στις 17 Σεπτεμβρίου 2020, στην ετήσια στρατηγική της για τη βιώσιμη ανάπτυξη, η Επιτροπή ανακοίνωσε ότι η γενική ρήτρα διαφυγής θα παραμείνει ενεργή το 2021
                  4
               .

               (2)Στις 20 Ιουλίου 2020, το Συμβούλιο συνέστησε στη Δανία
                  5
                να λάβει όλα τα απαραίτητα μέτρα, σύμφωνα με τη γενική ρήτρα διαφυγής, για την αποτελεσματική αντιμετώπιση της πανδημίας, την ενίσχυση της οικονομίας και τη στήριξη της επακόλουθης ανάκαμψης. Επίσης, συνέστησε στη Δανία, όταν το επιτρέψουν οι οικονομικές συνθήκες, να επιδιώξει την εφαρμογή δημοσιονομικών πολιτικών που αποσκοπούν στην επίτευξη συνετών μεσοπρόθεσμων δημοσιονομικών θέσεων και στη διασφάλιση της βιωσιμότητας του χρέους, με παράλληλη ενίσχυση των επενδύσεων.

               (3)Το NextGenerationEU, συμπεριλαμβανομένου του μηχανισμού ανάκαμψης και ανθεκτικότητας, θα εξασφαλίσει μια βιώσιμη και δίκαιη ανάκαμψη χωρίς αποκλεισμούς. Ο κανονισμός (ΕΕ) 2021/241 για τη θέσπιση του μηχανισμού ανάκαμψης και ανθεκτικότητας
                  6
                άρχισε να ισχύει στις 19 Φεβρουαρίου 2021. Ο εν λόγω μηχανισμός θα παρέχει χρηματοδοτική στήριξη για την πραγματοποίηση μεταρρυθμίσεων και επενδύσεων, ενώ θα συνεπάγεται παράλληλα δημοσιονομική ώθηση χρηματοδοτούμενη από την ΕΕ. Θα συμβάλει στην οικονομική ανάκαμψη, στην πραγματοποίηση βιώσιμων μεταρρυθμίσεων και επενδύσεων που ενισχύουν την ανάπτυξη, ιδίως για την προώθηση της πράσινης και της ψηφιακής μετάβασης, και θα ενισχύσει την ανθεκτικότητα και τη δυνητική ανάπτυξη των οικονομιών. Με τον τρόπο αυτόν, θα βοηθήσει επίσης τα δημόσια οικονομικά να επανέλθουν σε ευνοϊκότερες θέσεις βραχυπρόθεσμα και θα συμβάλει στην ενίσχυση της βιωσιμότητας των δημόσιων οικονομικών, στην ανάπτυξη και στη δημιουργία θέσεων εργασίας μεσοπρόθεσμα και μακροπρόθεσμα.

               (4)Στις 3 Μαρτίου 2021, η Επιτροπή εξέδωσε ανακοίνωση που περιέχει περαιτέρω πολιτικούς προσανατολισμούς με σκοπό να διευκολυνθεί, αφενός, ο συντονισμός των δημοσιονομικών πολιτικών και, αφετέρου, η προετοιμασία των προγραμμάτων σταθερότητας και σύγκλισης των κρατών μελών
                  7
               . Ο συνολικός δημοσιονομικός προσανατολισμός, λαμβανομένων υπόψη των εθνικών προϋπολογισμών και του μηχανισμού ανάκαμψης και ανθεκτικότητας, θα πρέπει να παραμείνει υποστηρικτικός το 2021 και το 2022. Ταυτόχρονα, δεδομένου ότι αναμένεται η σταδιακή εξομάλυνση της οικονομικής δραστηριότητας κατά το δεύτερο εξάμηνο του 2021, οι δημοσιονομικές πολιτικές των κρατών μελών θα πρέπει να καταστούν πιο διαφοροποιημένες το 2022. Οι δημοσιονομικές πολιτικές των κρατών μελών θα πρέπει να λαμβάνουν υπόψη την πορεία της ανάκαμψης, τη δημοσιονομική βιωσιμότητα και την ανάγκη μείωσης των οικονομικών, κοινωνικών και εδαφικών αποκλίσεων. Δεδομένης της ανάγκης να υποστηριχθεί η βιώσιμη ανάκαμψη στην ΕΕ, τα κράτη μέλη με χαμηλούς κινδύνους βιωσιμότητας θα πρέπει να προσανατολίσουν τους προϋπολογισμούς τους προς τη διατήρηση υποστηρικτικής δημοσιονομικής πολιτικής το 2022, λαμβάνοντας υπόψη τον αντίκτυπο του μηχανισμού ανάκαμψης και ανθεκτικότητας. Τα κράτη μέλη με υψηλά επίπεδα χρέους θα πρέπει να ακολουθούν συνετές δημοσιονομικές πολιτικές, διατηρώντας παράλληλα τις εθνικά χρηματοδοτούμενες επενδύσεις και αξιοποιώντας τις επιχορηγήσεις στο πλαίσιο του μηχανισμού ανάκαμψης και ανθεκτικότητας για τη χρηματοδότηση πρόσθετων επενδυτικών έργων υψηλής ποιότητας και διαρθρωτικών μεταρρυθμίσεων. Για την περίοδο μετά το 2022, θα πρέπει να λαμβάνονται πάντα υπόψη στις δημοσιονομικές πολιτικές η ισχύς της ανάκαμψης, ο βαθμός της οικονομικής αβεβαιότητας και ζητήματα δημοσιονομικής βιωσιμότητας. Η επανεστίαση των δημοσιονομικών πολιτικών στην επίτευξη συνετών μεσοπρόθεσμων δημοσιονομικών θέσεων, μεταξύ άλλων και με τη σταδιακή κατάργηση των μέτρων στήριξης σε εύθετο χρόνο, θα συμβάλει στη διασφάλιση της δημοσιονομικής βιωσιμότητας μεσοπρόθεσμα.

               (5)Στην ανακοίνωση της 3ης Μαρτίου 2021, η Επιτροπή εξέφρασε επίσης την άποψη ότι η απόφαση όσον αφορά την απενεργοποίηση ή τη συνέχιση της εφαρμογής της γενικής ρήτρας διαφυγής θα πρέπει να ληφθεί υπό μορφή συνολικής αξιολόγησης της κατάστασης της οικονομίας, με βασικό ποσοτικό κριτήριο το επίπεδο της οικονομικής δραστηριότητας στην ΕΕ ή στη ζώνη του ευρώ σε σύγκριση με τα προ κρίσης επίπεδα (τέλη του 2019). Με βάση τις εαρινές προβλέψεις 2021 της Επιτροπής, στις 2 Ιουνίου η Επιτροπή έκρινε ότι πληρούνται οι προϋποθέσεις για τη συνέχιση της εφαρμογής της γενικής ρήτρας διαφυγής το 2022 και την απενεργοποίησή της από το 2023. Οι ειδικές ανά χώρα καταστάσεις θα εξακολουθήσουν να λαμβάνονται υπόψη μετά την απενεργοποίηση της γενικής ρήτρας διαφυγής
                  8
               .

               (6)Στις 29 Απριλίου 2021, η Δανία υπέβαλε το οικείο πρόγραμμα σύγκλισης 2021, σύμφωνα με το άρθρο 8 του κανονισμού (ΕΚ) αριθ. 1466/97.

               (7)Το 2020, με βάση στοιχεία επικυρωμένα από την Eurostat, το έλλειμμα της γενικής κυβέρνησης της Δανίας ήταν 1,1 % του ΑΕΠ, ενώ το χρέος της γενικής κυβέρνησης αυξήθηκε στο 42,2 % του ΑΕΠ. Η ετήσια μεταβολή του πρωτογενούς δημοσιονομικού ισοζυγίου ανήλθε σε 5,1 % του ΑΕΠ, συμπεριλαμβανομένων, αφενός, των δημοσιονομικών μέτρων διακριτικής ευχέρειας ύψους 2,8 % του ΑΕΠ για τη στήριξη της οικονομίας και, αφετέρου, της λειτουργίας των αυτόματων σταθεροποιητών. Η Δανία παρείχε επίσης στήριξη ρευστότητας σε επιχειρήσεις και νοικοκυριά εκτιμώμενου ύψους 28,4 % του ΑΕΠ (όπως εγγυήσεις και αναβολές καταβολής φόρων, που δεν έχουν απευθείας και άμεση δημοσιονομική επίπτωση).

               Στις 2 Ιουνίου 2021, η Επιτροπή εξέδωσε έκθεση βάσει του άρθρου 126 παράγραφος 3 της ΣΛΕΕ. Στην εν λόγω έκθεση εξετάζεται η δημοσιονομική κατάσταση της Δανίας, δεδομένου ότι το 2021 το οικείο έλλειμμα της γενικής κυβέρνησης αναμένεται να υπερβεί την τιμή αναφοράς του 3 % του ΑΕΠ που ορίζει η Συνθήκη. Η έκθεση κατέληγε στο συμπέρασμα ότι πληρούται το κριτήριο του ελλείμματος.

               (8)Το μακροοικονομικό σενάριο στο οποίο στηρίζονται οι δημοσιονομικές προβολές του προγράμματος σύγκλισης είναι συντηρητικό το 2021 και ρεαλιστικό το 2022. Το πρόγραμμα σύγκλισης 2021 προβλέπει αύξηση του πραγματικού ΑΕΠ κατά 2,1 % το 2021 και κατά 3,8 % το 2022. Συγκριτικά, στις εαρινές προβλέψεις 2021 της Επιτροπής προβλέπεται αύξηση του πραγματικού ΑΕΠ κατά 2,9 % το 2021 και κατά 3,5 % το 2022. Οι κύριες διαφορές σχετίζονται με παραδοχές σχετικά με την εξέλιξη της πανδημίας COVID-19 και τους σχετικούς περιορισμούς το 2021.

               (9)Στο οικείο πρόγραμμα σύγκλισης 2021, η κυβέρνηση προβλέπει αύξηση του ελλείμματος της γενικής κυβέρνησης από -1,1 % του ΑΕΠ το 2020 σε -3,3 % του ΑΕΠ το 2021, ενώ ο δείκτης χρέους προβλέπεται να μειωθεί στο 40,7 % του ΑΕΠ το 2021. Σύμφωνα με το πρόγραμμα, η μεταβολή του πρωτογενούς δημοσιονομικού ισοζυγίου το 2021 σε σύγκριση με το προ κρίσης επίπεδο (2019) πρόκειται να ανέλθει στο -3,2 % του ΑΕΠ, αντικατοπτρίζοντας, αφενός, τα δημοσιονομικά μέτρα διακριτικής ευχέρειας ύψους 1,2 % του ΑΕΠ για τη στήριξη της οικονομίας και, αφετέρου, τη λειτουργία των αυτόματων σταθεροποιητών. Σύμφωνα με τις εαρινές προβλέψεις 2021 της Επιτροπής, το έλλειμμα θα είναι χαμηλότερο το 2021, αντικατοπτρίζοντας το βελτιωμένο μακροοικονομικό σενάριο και τις πιο αισιόδοξες προβλέψεις εσόδων από τη φορολογία των αποδόσεων των συνταξιοδοτικών ταμείων.

               (10)Σε απόκριση στην πανδημία COVID-19 και στη σχετιζόμενη επιβράδυνση της οικονομικής δραστηριότητας, η Δανία έχει λάβει δημοσιονομικά μέτρα για την ενίσχυση της ικανότητας του οικείου συστήματος υγείας, την ανάσχεση της πανδημίας και την ανακούφιση των ατόμων και των τομέων που έχουν πληγεί ιδιαίτερα. Αυτή η ισχυρή απόκριση πολιτικής μετρίασε τη συρρίκνωση του ΑΕΠ, η οποία, με τη σειρά της, περιόρισε την αύξηση του δημόσιου ελλείμματος και του δημόσιου χρέους. Τα δημοσιονομικά μέτρα θα πρέπει να μεγιστοποιούν τη στήριξη της ανάκαμψης χωρίς να προδικάζονται μελλοντικές δημοσιονομικές κατευθύνσεις. Ως εκ τούτου, τα μέτρα θα πρέπει να αποτρέπουν τη μόνιμη επιβάρυνση των δημόσιων οικονομικών. Όταν τα κράτη μέλη θεσπίζουν μόνιμα μέτρα, θα πρέπει να τα χρηματοδοτούν καταλλήλως ώστε να διασφαλίζεται η δημοσιονομική ουδετερότητα μεσοπρόθεσμα. Τα μέτρα που ελήφθησαν από τη Δανία το 2020 και το 2021 συνάδουν με τη σύσταση του Συμβουλίου της 20ής Ιουλίου 2020. Τα δημοσιονομικά μέτρα διακριτικής ευχέρειας που εγκρίθηκαν από την κυβέρνηση το 2020 και το 2021 ήταν προσωρινά ή συνοδεύονταν από αντισταθμιστικά μέτρα.

               (11)Το πρόγραμμα σύγκλισης 2021 προϋποθέτει επενδύσεις και μεταρρυθμίσεις που χρηματοδοτούνται από επιχορηγήσεις στο πλαίσιο του μηχανισμού ανάκαμψης και ανθεκτικότητας ύψους 0,2 % του ΑΕΠ το 2021, 0,2 % το 2022, 0,1 % το 2023, 0,1 % το 2024 και 0,03 % το 2025. Οι εαρινές προβλέψεις της Επιτροπής περιλαμβάνουν τις εν λόγω επιχορηγήσεις στις δημοσιονομικές προβολές τους.

               (12)Οι καθιερωμένοι δείκτες δημοσιονομικής προσαρμογής που καθορίζονται στον κανονισμό (ΕΚ) αριθ. 1466/97 πρέπει να εξεταστούν στο πλαίσιο των σημερινών συνθηκών. Πρώτον, υπάρχει σημαντική αβεβαιότητα όσον αφορά τις εκτιμήσεις για το κενό παραγωγής. Δεύτερον, είναι αναγκαία η ετοιμότητα της δημοσιονομικής πολιτικής ώστε να προσαρμοστεί ταχέως στην εξέλιξη της πανδημίας, στρεφόμενη από τα μέτρα παροχής επείγουσας βοήθειας σε πιο στοχευμένα μέτρα, μόλις μειωθούν οι κίνδυνοι για την υγεία. Τρίτον, το σημερινό πλαίσιο χαρακτηρίζεται από σημαντική απόκριση πολιτικής για τη στήριξη της οικονομικής δραστηριότητας. Λόγω των σημαντικών μεταβιβάσεων από τον προϋπολογισμό της ΕΕ (όπως οι μεταβιβάσεις από τον μηχανισμό ανάκαμψης και ανθεκτικότητας), οι καθιερωμένοι δείκτες δεν αποτυπώνουν την πλήρη ώθηση που παρέχουν οι δημοσιονομικές πολιτικές στην οικονομία. Στο πλαίσιο αυτό, το διαρθρωτικό ισοζύγιο δεν φαίνεται να επαρκεί υπό τις παρούσες συνθήκες. Από την άλλη πλευρά, η τιμή αναφοράς για τις δαπάνες πρέπει να προσαρμοστεί
                  9
                και να συμπληρωθεί με πρόσθετες πληροφορίες προκειμένου να εκτιμηθεί πλήρως ο προσανατολισμός της δημοσιονομικής πολιτικής.

               Πρώτον, κατά παρόμοιο τρόπο με την προσέγγιση που ακολουθήθηκε στην αξιολόγηση των σχεδίων δημοσιονομικών προγραμμάτων 2021, τα προσωρινά μέτρα έκτακτης ανάγκης εξαιρέθηκαν από το σύνολο των δαπανών. Τα εν λόγω προσωρινά μέτρα έκτακτης ανάγκης που συνδέονται με την κρίση στηρίζουν τα συστήματα υγείας και αποζημιώνουν τους εργαζομένους και τις επιχειρήσεις για τις απώλειες εισοδήματος λόγω των απαγορεύσεων λειτουργίας και των διαταραχών στην αλυσίδα εφοδιασμού· η αντιστροφή τους από τις δημόσιες αρχές εξαρτάται από την επιστροφή της κατάστασης της δημόσιας υγείας και της οικονομίας στην ομαλότητα.

               Δεύτερον, για να αξιολογηθεί ο συνολικός δημοσιονομικός προσανατολισμός στην παρούσα συγκυρία, οι σημαντικές μεταβιβάσεις από τον προϋπολογισμό της ΕΕ (όπως οι μεταβιβάσεις από τον μηχανισμό ανάκαμψης και ανθεκτικότητας) θα πρέπει να συμπεριληφθούν στο σχετικό σύνολο των δαπανών.

               Ως εκ τούτου, ο δημοσιονομικός προσανατολισμός μετράται στη συνέχεια με βάση τη μεταβολή των πρωτογενών δαπανών (εκτός των μέτρων διακριτικής ευχέρειας στο σκέλος των εσόδων και εξαιρουμένων των προσωρινών μέτρων έκτακτης ανάγκης που συνδέονται με την κρίση) συμπεριλαμβανομένων των δαπανών που χρηματοδοτούνται από επιχορηγήσεις στο πλαίσιο του μηχανισμού ανάκαμψης και ανθεκτικότητας και άλλων ταμείων της ΕΕ.

               Πέραν του συνολικού δημοσιονομικού προσανατολισμού, η ανάλυση αποσκοπεί επίσης στην αξιολόγηση του αν η εθνική δημοσιονομική πολιτική είναι συνετή και αν η σύνθεσή της συμβάλλει σε βιώσιμη ανάκαμψη που συνάδει με την πράσινη και την ψηφιακή μετάβαση. Για τον λόγο αυτόν, δίνεται ιδιαίτερη προσοχή στην εξέλιξη των εθνικά χρηματοδοτούμενων πρωτογενών τρεχουσών δαπανών και επενδύσεων.

               (13)Στο οικείο πρόγραμμα σύγκλισης 2021, το έλλειμμα της γενικής κυβέρνησης της Δανίας προβλέπεται να μειωθεί στο 0,9 % του ΑΕΠ το 2022, κυρίως λόγω της διακοπής των προσωρινών μέτρων στήριξης που θεσπίστηκαν το 2020 και το 2021. Ο δείκτης χρέους της γενικής κυβέρνησης προβλέπεται να αυξηθεί στο 41,3 % του ΑΕΠ το 2022. Οι προβολές αυτές είναι σύμφωνες με τις εαρινές προβλέψεις 2021 της Επιτροπής.

               Με βάση τις προβλέψεις της Επιτροπής, ο συνολικός δημοσιονομικός προσανατολισμός όπως ορίζεται ανωτέρω —συμπεριλαμβανομένων επίσης των επιπτώσεων στη συνολική ζήτηση το 2022 από τις επενδύσεις που χρηματοδοτούνται τόσο από τον εθνικό προϋπολογισμό όσο και από τον προϋπολογισμό της ΕΕ, ιδίως από τον μηχανισμό ανάκαμψης και ανθεκτικότητας— εκτιμάται σε +1,6 % του ΑΕΠ
                  10
               . Η θετική συμβολή των δαπανών που χρηματοδοτούνται από επιχορηγήσεις του μηχανισμού ανάκαμψης και ανθεκτικότητας και από άλλα ταμεία της ΕΕ προβλέπεται να παραμείνει αμετάβλητη. Οι εθνικά χρηματοδοτούμενες επενδύσεις προβλέπεται να έχουν ουδέτερη συμβολή
                  11
               . Οι εθνικά χρηματοδοτούμενες πρωτογενείς τρέχουσες δαπάνες (εκτός των μέτρων διακριτικής ευχέρειας στο σκέλος των εσόδων) προβλέπεται να έχουν συσταλτική συμβολή ύψους 1,0 εκατοστιαίας μονάδας του ΑΕΠ.

               (14)Η ποιότητα των δημοσιονομικών μέτρων των κρατών μελών φαίνεται ιδιαίτερα σημαντική. Οι δημοσιονομικές διαρθρωτικές μεταρρυθμίσεις που αποσκοπούν στη βελτίωση της σύνθεσης των εθνικών προϋπολογισμών μπορούν να στηρίξουν τη δυνητική ανάπτυξη, να δημιουργήσουν τα αναγκαία δημοσιονομικά περιθώρια και να συμβάλουν στη διασφάλιση της δημοσιονομικής βιωσιμότητας μακροπρόθεσμα, μεταξύ άλλων υπό το πρίσμα της κλιματικής αλλαγής και των προκλήσεων στον τομέα της υγείας. Στο σκέλος των εσόδων, η κρίση λόγω COVID-19 ενίσχυσε τη σημασία των μεταρρυθμίσεων για αποτελεσματικότερα και δικαιότερα συστήματα δημόσιων εσόδων. Στο σκέλος των δαπανών, έχει καταστήσει ακόμη πιο κρίσιμης σημασίας την άνοδο του επιπέδου και της ποιότητας των βιώσιμων επενδύσεων που ενισχύουν την ανάπτυξη, σύμφωνα με τους στόχους για την ενίσχυση του αναπτυξιακού δυναμικού, της οικονομικής και κοινωνικής ανθεκτικότητας και της διττής πράσινης και ψηφιακής μετάβασης. Τα σχέδια ανάκαμψης και ανθεκτικότητας θα καταστήσουν δυνατή τη βελτίωση της σύνθεσης των εθνικών προϋπολογισμών.

               (15)Σύμφωνα με τα μεσοπρόθεσμα δημοσιονομικά προγράμματα του προγράμματος σταθερότητας, το έλλειμμα της γενικής κυβέρνησης προβλέπεται να μειωθεί από 0,7 % του ΑΕΠ το 2023 σε 0,6 % του ΑΕΠ το 2024 και να εξισορροπηθεί το 2025.

               Με βάση το πρόγραμμα, ο συνολικός δημοσιονομικός προσανατολισμός —συμπεριλαμβανομένων επίσης των επιπτώσεων στη συνολική ζήτηση από τις επενδύσεις που χρηματοδοτούνται τόσο από τον εθνικό προϋπολογισμό όσο και από τον προϋπολογισμό της ΕΕ, ιδίως από τον μηχανισμό ανάκαμψης και ανθεκτικότητας— εκτιμάται σε 0,2 % του ΑΕΠ το 2023 και το 2024 κατά μέσο όρο. Η θετική συμβολή των δαπανών που χρηματοδοτούνται από επιχορηγήσεις του μηχανισμού ανάκαμψης και ανθεκτικότητας και άλλα ταμεία της ΕΕ προβλέπεται να μειωθεί κατά 0,1 εκατοστιαίες μονάδες του ΑΕΠ. Οι εθνικά χρηματοδοτούμενες επενδύσεις προβλέπεται να έχουν συσταλτική συμβολή ύψους 0,1 εκατοστιαίων μονάδων του ΑΕΠ
                  12
               . Οι εθνικά χρηματοδοτούμενες πρωτογενείς τρέχουσες δαπάνες (εκτός των μέτρων διακριτικής ευχέρειας στο σκέλος των εσόδων) προβλέπεται να έχουν ουδέτερη συμβολή.

               Η τρέχουσα εκτίμηση της μέσης δεκαετούς ονομαστικής δυνητικής ανάπτυξης είναι 3½ %
                  13
               . Ωστόσο, η εκτίμηση αυτή δεν περιλαμβάνει τις επιπτώσεις των διαρθρωτικών μεταρρυθμίσεων του σχεδίου ανάκαμψης και ανθεκτικότητας οι οποίες μπορούν να τονώσουν τη δυνητική ανάπτυξη της Δανίας.

               (16)Στο πρόγραμμα σύγκλισης ο δείκτης χρέους της γενικής κυβέρνησης προβλέπεται να μειωθεί από 41,6 % του ΑΕΠ το 2023 σε 41,3 % του ΑΕΠ το 2024. Η Δανία θεωρείται ότι αντιμετωπίζει χαμηλούς κινδύνους δημοσιονομικής βιωσιμότητας μεσοπρόθεσμα, σύμφωνα με την πλέον πρόσφατη ανάλυση της βιωσιμότητας του χρέους
                  14
               .

               (17)Δεδομένου ότι επί του παρόντος υπάρχει ακόμη εξαιρετικά μεγάλος βαθμός αβεβαιότητας, οι κατευθύνσεις δημοσιονομικής πολιτικής θα πρέπει να παραμείνουν κατά κύριο λόγο ποιοτικές. Ακριβέστερες ποσοτικοποιημένες κατευθύνσεις για τα επόμενα έτη θα πρέπει να παρασχεθούν το 2022, αν ο βαθμός αβεβαιότητας μειωθεί επαρκώς έως τότε.

               Το Συμβούλιο αξιολόγησε το πρόγραμμα σύγκλισης 2021 και τη συνέχεια που έδωσε η Δανία στη σύσταση του Συμβουλίου της 20ής Ιουλίου 2020.

               ΣΥΝΙΣΤΑ ΣΤΗ ΔΑΝΙΑ:

               1.Το 2022, να συνεχίσει να ακολουθεί υποστηρικτικό δημοσιονομικό προσανατολισμό, συμπεριλαμβανομένης της ώθησης που παρέχει ο μηχανισμός ανάκαμψης και ανθεκτικότητας, και να διατηρήσει τις εθνικά χρηματοδοτούμενες επενδύσεις.

               2.Όταν το επιτρέψουν οι οικονομικές συνθήκες, να επιδιώξει την εφαρμογή δημοσιονομικής πολιτικής που θα αποσκοπεί στην επίτευξη συνετών μεσοπρόθεσμων δημοσιονομικών θέσεων και στη διασφάλιση της δημοσιονομικής βιωσιμότητας μεσοπρόθεσμα. Ταυτόχρονα, να αυξήσει τις επενδύσεις για να ενισχυθεί το αναπτυξιακό δυναμικό.

               3.Να δώσει ιδιαίτερη προσοχή στη σύνθεση των δημόσιων οικονομικών, τόσο στο σκέλος των εσόδων όσο και στο σκέλος των δαπανών του προϋπολογισμού, καθώς και στην ποιότητα των δημοσιονομικών μέτρων, ώστε να εξασφαλιστεί βιώσιμη ανάκαμψη χωρίς αποκλεισμούς. Να δώσει προτεραιότητα στις βιώσιμες επενδύσεις που ενισχύουν την ανάπτυξη, ιδίως με τη στήριξη της πράσινης και της ψηφιακής μετάβασης. Να δώσει προτεραιότητα στις δημοσιονομικές διαρθρωτικές μεταρρυθμίσεις που θα συμβάλουν στην παροχή χρηματοδότησης για τις προτεραιότητες της δημόσιας πολιτικής και στη μακροπρόθεσμη βιωσιμότητα των δημόσιων οικονομικών, μεταξύ άλλων ενισχύοντας την κάλυψη, την επάρκεια και τη βιωσιμότητα των συστημάτων υγείας και κοινωνικής προστασίας για όλους.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 209 της 2.8.1997, σ. 1.

                     (2)

                        Η ρήτρα, όπως ορίζεται στο άρθρο 5 παράγραφος 1, στο άρθρο 6 παράγραφος 3, στο άρθρο 9 παράγραφος 1 και στο άρθρο 10 παράγραφος 3 του κανονισμού (ΕΚ) αριθ. 1466/97, καθώς και στο άρθρο 3 παράγραφος 5 και στο άρθρο 5 παράγραφος 2 του κανονισμού (ΕΚ) αριθ. 1467/97, διευκολύνει τον συντονισμό των δημοσιονομικών πολιτικών σε περιόδους σοβαρής επιβράδυνσης της οικονομικής δραστηριότητας.

                     (3)

                        Ανακοίνωση της Επιτροπής προς το Συμβούλιο για την ενεργοποίηση της γενικής ρήτρας διαφυγής του Συμφώνου Σταθερότητας και Ανάπτυξης, Βρυξέλλες, 20.3.2020, COM(2020) 123 final.

                     (4)

                        Ανακοίνωση της Επιτροπής — Ετήσια στρατηγική για τη βιώσιμη ανάπτυξη 2021, Βρυξέλλες, 17.9.2020, COM(2020) 575 final.

                     (5)

                        Σύσταση του Συμβουλίου, της 20ής Ιουλίου 2020, σχετικά με το εθνικό πρόγραμμα μεταρρυθμίσεων της Δανίας για το 2020 και τη διατύπωση γνώμης του Συμβουλίου σχετικά με το πρόγραμμα σύγκλισης της Δανίας για το 2020, ΕΕ C 282 της 26.8.2020, σ. 22.

                     (6)

                     ΕΕ
                      L 57 της 18.2.2021, σ. 17.

                     (7)

                        Ανακοίνωση της Επιτροπής προς το Συμβούλιο — Ένας χρόνος από την έξαρση της πανδημίας COVID-19: απόκριση σε επίπεδο δημοσιονομικής πολιτικής, Βρυξέλλες, 3.3.2021, COM(2021) 105 final.

                     (8)

                        Ανακοίνωση της Επιτροπής — Συντονισμός των οικονομικών πολιτικών το 2021: αντιμετώπιση της πανδημίας COVID-19, στήριξη της ανάκαμψης και εκσυγχρονισμός της οικονομίας μας, Βρυξέλλες, 2.6.2021, COM(2021)500 final.

                     (9)

                        Ειδικότερα, η τετραετής εξομάλυνση των επενδύσεων που χρησιμοποιείται στην τιμή αναφοράς για τις δαπάνες δεν επιτρέπει την ορθή αξιολόγηση της δημοσιονομικής στήριξης για την ανάκαμψη που παρέχεται από εθνικά χρηματοδοτούμενες επενδύσεις.

                     (10)

                        Το αρνητικό πρόσημο του δείκτη αντιστοιχεί σε υπέρβαση της αύξησης των πρωτογενών δαπανών σε σύγκριση με τη μεσοπρόθεσμη οικονομική ανάπτυξη, το οποίο υποδηλώνει επεκτατική δημοσιονομική πολιτική.

                     (11)

                        Άλλες εθνικά χρηματοδοτούμενες κεφαλαιουχικές δαπάνες προβλέπεται να έχουν συσταλτική συμβολή ύψους 0,6 εκατοστιαίων μονάδων του ΑΕΠ.

                     (12)

                        Άλλες εθνικά χρηματοδοτούμενες κεφαλαιουχικές δαπάνες προβλέπεται να έχουν ουδέτερη συμβολή.

                     (13)

                        Εκτίμηση της Επιτροπής, σύμφωνα με την από κοινού συμφωνηθείσα μεθοδολογία.

                     (14)

                        Βλ. έγγραφο εργασίας των υπηρεσιών της Επιτροπής — Στατιστικό παράρτημα στο οποίο παρέχονται βασικά στοιχεία σχετικά με την αξιολόγηση των προγραμμάτων σταθερότητας και σύγκλισης 2021.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 16.3.2021
            COM(2021) 119 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εγκρίνεται η έναρξη διαπραγματεύσεων για την τροποποίηση της Διεθνούς Συμφωνίας για το Κακάο του 2010

               ΑΙΤΙΟΛΟΓΙΚΗ ΕΚΘΕΣΗ

               Η παρούσα σύσταση αφορά την έκδοση απόφασης με την οποία η Επιτροπή εξουσιοδοτείται να προβεί, εξ ονόματος της Ένωσης, στις διαπραγματεύσεις για τη μερική αναθεώρηση της Διεθνούς Συμφωνίας για το Κακάο («ICA»)
                  1
               , τις οποίες αποφάσισε να δρομολογήσει το Διεθνές Συμβούλιο Κακάου («ICC»), υπό την καθοδήγηση της Διάσκεψης των Ηνωμένων Εθνών για το εμπόριο και την ανάπτυξη (UNCTAD).

               1.ΠΛΑΙΣΙΟ ΤΗΣ ΠΡΟΤΑΣΗΣ

               Αναθεώρηση της Διεθνούς Συμφωνίας για το Κακάο του 2010

                  Η Ευρωπαϊκή Ένωση είναι συμβαλλόμενο μέρος της ICA
                     2
                  .

                  Η ICA αποσκοπεί στην ενίσχυση της διεθνούς συνεργασίας για ζητήματα που αφορούν το κακάο σε διεθνές επίπεδο και για συναφή θέματα, στην παροχή πλαισίου για τη διεξαγωγή διακυβερνητικών διαβουλεύσεων σχετικά με το κακάο και τους τρόπους βελτίωσης της παγκόσμιας οικονομίας του κακάου, στη διευκόλυνση του εμπορίου μέσω της συλλογής και της παροχής πληροφοριών σχετικά με την παγκόσμια αγορά κακάου, καθώς και στην ενθάρρυνση της αύξησης της ζήτησης για κακάο.

                  Η ICA τέθηκε προσωρινά σε ισχύ την 1η Οκτωβρίου 2012 για περίοδο δέκα ετών έως τις 30 Σεπτεμβρίου 2022.

                  Σύμφωνα με το άρθρο 7 της ICA, το ICC είναι το αρμόδιο όργανο για την εκτέλεση όλων των καθηκόντων που είναι απαραίτητα για την εφαρμογή των διατάξεων της ICA. Το άρθρο 12 της ICA ορίζει ότι όλες οι αποφάσεις του ICC λαμβάνονται, κατ’ αρχήν, συναινετικά, εκτός εάν ορίζεται διαφορετικά στην ICA. Ελλείψει συναίνεσης, οι αποφάσεις λαμβάνονται με ειδική ψηφοφορία.

                  Σύμφωνα με το άρθρο 10 της ICA, τα μέλη του Διεθνούς Οργανισμού Κακάου (ICCO) διαθέτουν 2000 ψήφους συνολικά. Κάθε μέλος του ICCO διαθέτει ορισμένο αριθμό ψήφων ο οποίος προσαρμόζεται κάθε χρόνο, βάσει προκαθορισμένων κριτηρίων που ορίζονται στην ICA. Η συμφωνία και ιδίως η κατανομή των ψήφων μεταξύ των μελών καθορίζουν επίσης τη εισφορά των μελών. Επί του παρόντος, η Ένωση είναι ο σημαντικότερος χρηματοδότης του προϋπολογισμού του ICCO.

                  Το ICC άρχισε διαπραγματεύσεις ούτως ώστε να είναι σε θέση να αποφασίσει σχετικά με πιθανή παράταση της ισχύος της ICA πριν από την τρέχουσα προθεσμία. Οι διαπραγματεύσεις αυτές θα αποτελέσουν την κατάλληλη ευκαιρία για να αναθεωρηθεί εν μέρει η ICA με επίκεντρο τον εκσυγχρονισμό και την απλούστευσή της.

                  Οι κατευθυντήριες γραμμές της Επιτροπής για τις συνιστώμενες αλλαγές περιλαμβάνονται στο παράρτημα.

                  Η μεταρρύθμιση της ICA με στόχο την περαιτέρω εναρμόνισή της με τις πρακτικές που προωθεί η Ένωση στο πλαίσιο άλλων διεθνών φορέων βασικών προϊόντων, καθώς και με τις εξελίξεις στην παγκόσμια αγορά κακάου από το 2010, είναι σαφώς προς το συμφέρον της Ένωσης. Αυτό περιγράφεται τακτικά κατά τις τελευταίες συνόδους του ICC την περίοδο 2019-2020, στις οποίες συμμετείχαν επίσης κράτη μέλη της ΕΕ.

                  Ο γενικός σκοπός της ICA, όπως περιγράφεται στο άρθρο 1 της συμφωνίας, δεν πρόκειται να αλλάξει.

                  Δύο βασικές αλλαγές πρόκειται να προταθούν στην αναθεωρημένη ICA:

               ·Να διασφαλιστεί ότι τα μέλη καταβάλλουν όλες τις αναγκαίες προσπάθειες για την επίτευξη βιώσιμης οικονομίας κακάου, λαμβάνοντας υπόψη τις αρχές της βιώσιμης ανάπτυξης που περιέχονται, μεταξύ άλλων, στην Ατζέντα του 2030 των Ηνωμένων Εθνών για τη βιώσιμη ανάπτυξη, η οποία εγκρίθηκε στη Νέα Υόρκη το 2015.

               ·Να συμφωνηθεί ότι η αναθεωρημένη ICA θα παραμείνει σε ισχύ έως ότου καταγγελθεί από το Συμβούλιο.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               Νομική βάση

                  Το άρθρο 218 παράγραφος 3 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έγκριση της έναρξης διαπραγματεύσεων και, ανάλογα με το αντικείμενο της σχεδιαζόμενης συμφωνίας, ορίζει τον διαπραγματευτή της Ένωσης ή τον επικεφαλής της διαπραγματευτικής ομάδας της Ένωσης. Το άρθρο 218 παράγραφος 4 της ΣΛΕΕ προβλέπει ότι το Συμβούλιο μπορεί να απευθύνει οδηγίες στον διαπραγματευτή και να ορίσει ειδική επιτροπή, σε διαβούλευση με την οποία πρέπει να διεξάγονται οι διαπραγματεύσεις.

               Εφαρμογή στην προκειμένη περίπτωση

                  Οι προβλεπόμενες οδηγίες διαπραγμάτευσης θα πρέπει να παρέχουν στον διαπραγματευτή, εξ ονόματος της Ένωσης, τα μέσα για την επίτευξη των συνολικών στόχων, όπως αυτοί ορίζονται στο σημείο 1. Περιγράφονται στο παράρτημα.

                  Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφοι 3 και 4 της ΣΛΕΕ.

               Συμπέρασμα

                  Η νομική βάση της προτεινόμενης απόφασης είναι το άρθρο 218 παράγραφοι 3 και 4 της ΣΛΕΕ.

               Επικουρικότητα (σε περίπτωση μη αποκλειστικής αρμοδιότητας)

                  Η Ένωση είναι συμβαλλόμενο μέρος της ICA και εκπροσωπείται στο ICC από την Επιτροπή. Τα κράτη μέλη δεν αποτελούν ξεχωριστό μέρος της ICA. Η διαπραγμάτευση της Ένωσης σχετικά με τη μερική αναθεώρηση της ICA εμπίπτει στην αποκλειστική αρμοδιότητα της Ένωσης.

               Αναλογικότητα

                  Η επανεξέταση της ICA με σκοπό την επίτευξη βελτιωμένης συνθήκης που θα οδηγήσει στον εκσυγχρονισμό της συμφωνίας είναι προς το συμφέρον της Ένωσης. Επί του παρόντος, η συμμετοχή της ΕΕ στον ICCO είναι επωφελής τόσο για την Ένωση όσο και για τα λοιπά κράτη μέλη του ICCO. Ο εκσυγχρονισμός της συμφωνίας αναμένεται να προσελκύσει μεγαλύτερο ενδιαφέρον για τον ICCO, προσελκύοντας ενδεχομένως νέα μέλη και αυξάνοντας τη σημασία του έργου του.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               Διαβουλεύσεις με τα ενδιαφερόμενα μέρη

                  Η Ένωση αποτελεί συμβαλλόμενο μέρος της ICA και η συμμετοχή της στηρίζεται εν γένει από τον τομέα του κακάου στην ΕΕ, καθώς και από τα περισσότερα κράτη μέλη, από το 2010. Δεν κρίνεται αναγκαίο να προβούν τα ενδιαφερόμενα μέρη σε διαβουλεύσεις σχετικά με διαδικασία η οποία αποβλέπει απλώς στη συνέχιση της συμμετοχής της Ένωσης στον ICCO, έστω και βάσει ενός συνόλου κανόνων που είναι σύμφωνοι με εκείνους άλλων διεθνών οργανώσεων βασικών προϊόντων, των οποίων η ΕΕ είναι μέλος.

               Εκτίμηση επιπτώσεων

                  Η πλήρης εκτίμηση των επιπτώσεων δεν είναι απαραίτητη, δεδομένου ότι το μέτρο δεν αναμένεται να έχει σημαντικές οικονομικές, περιβαλλοντικές ή κοινωνικές επιπτώσεις. Η επιτυχής τροποποίηση της ICA αναμένεται να οδηγήσει σε μεταρρύθμιση της διακυβέρνησης η οποία θεωρείται καίριο σημείο εκκίνησης για τον εκσυγχρονισμό της ICA και θα πρέπει επίσης να οδηγήσει σε πιο ενεργή συμμετοχή στον ICCO εκ μέρος των μελών του.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Η έναρξη των διαπραγματεύσεων θεωρείται ότι δεν θα έχει δημοσιονομικές επιπτώσεις.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία εγκρίνεται η έναρξη διαπραγματεύσεων για την τροποποίηση της Διεθνούς Συμφωνίας για το Κακάο του 2010

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως

               το άρθρο 218 παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η Ένωση είναι συμβαλλόμενο μέρος της Διεθνούς Συμφωνίας για το Κακάο του 2010 («ICA»)
                  3
                και μέλος του Διεθνούς Οργανισμού Κακάου («ICCO»)
                  4
               .

               (2)Σύμφωνα με το άρθρο 7 της ICA, το Διεθνές Συμβούλιο Κακάου («ICC») εκτελεί ή μεριμνά για την εκτέλεση όλων των καθηκόντων που είναι απαραίτητα για την εφαρμογή των διατάξεων της ICA. Σύμφωνα με το άρθρο 12 της ICA, όλες οι αποφάσεις του ICC λαμβάνονται, κατ’ αρχήν, συναινετικά. Ελλείψει συναίνεσης, οι αποφάσεις λαμβάνονται με ειδική ψηφοφορία.

               (3)Σύμφωνα με το άρθρο 10 της ICA, τα μέλη του ICCO διαθέτουν 2000 ψήφους συνολικά στο ICC. Κάθε μέλος διαθέτει ορισμένο αριθμό ψήφων ο οποίος προσαρμόζεται κάθε χρόνο, σύμφωνα με τα κριτήρια που ορίζονται στο άρθρο 10 της ICA.

               (4)Είναι προς το συμφέρον της ΕΕ να συμμετέχει σε διεθνή συμφωνία για το κακάο, λαμβανομένης υπόψη της σημασίας του τομέα αυτού για ορισμένα κράτη μέλη καθώς και για την οικονομία στον ευρωπαϊκό τομέα του κακάου.

               (5)Μια τεχνική ομάδα εργασίας αποτελούμενη από κράτη μέλη του ICCO τόσο από τις χώρες παραγωγής όσο και από τις χώρες εξαγωγής εργάστηκε σε σημαντικό βαθμό προκειμένου να υποβάλει συγκεκριμένες προτάσεις για την τροποποίηση της ICA. Όλα τα μέλη καλούνται να υποβάλουν τυχόν προτάσεις για την έναρξη της εν λόγω τεχνικής ανάλυσης. Η ΕΕ υλοποίησε το μερίδιό της σε αυτό το τεχνικό έργο. Το ICC πρέπει να αρχίσει διαπραγματεύσεις για μερική αναθεώρηση της ICA πολύ πριν από τη λήξη ισχύος της ICA, υπό την καθοδήγηση της Διάσκεψης των Ηνωμένων Εθνών για το εμπόριο και την ανάπτυξη (UNCTAD). Τυχόν τομείς της ICA που πρέπει να επανεξεταστούν πρέπει να αποτελέσουν αντικείμενο επίσημων διαπραγματεύσεων. Οι διαπραγματεύσεις αυτές πρόκειται να ολοκληρωθούν το αργότερο έως τις 30 Σεπτεμβρίου 2022, ημερομηνία λήξης της ισχύος της τρέχουσας ICA.

               (6)Οποιεσδήποτε τροποποιήσεις συμφωνηθούν στο πλαίσιο αυτών των διαπραγματεύσεων θα πρέπει να εγκριθούν σύμφωνα με τη διαδικασία που προβλέπεται στο άρθρο 63 της ICA. Σύμφωνα με το εν λόγω άρθρο, το ICC δύναται, με συναίνεση ή, διαφορετικά, με ειδική ψηφοφορία, να συστήσει τροποποίηση της ICA στα συμβαλλόμενα μέρη αυτής. Η τροποποίηση τίθεται σε ισχύ σύμφωνα με το άρθρο 63 παράγραφος 1 της ICA, το οποίο απαιτεί κοινοποίηση της αποδοχής από ορισμένο ποσοστό των συμβαλλόμενων μερών. Η Ένωση, ως μέλος του ICCO και συμβαλλόμενο μέρος της ICA σύμφωνα με το άρθρο 4 της ICA, θα πρέπει να έχει τη δυνατότητα να συμμετάσχει σε διαπραγματεύσεις με σκοπό την τροποποίηση του θεσμικού πλαισίου της ICA.

               (7)Ως εκ τούτου, είναι σκόπιμο να εξουσιοδοτηθεί η Επιτροπή να προβεί σε διαπραγματεύσεις για τη μερική αναθεώρηση.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Επιτροπή εξουσιοδοτείται να διεξαγάγει διαπραγματεύσεις, εξ ονόματος της Ένωσης, για την τροποποίηση της Διεθνούς Συμφωνίας για το Κακάο του 2010.

               Άρθρο 2

               Οι οδηγίες διαπραγμάτευσης περιλαμβάνονται στο παράρτημα.

               Άρθρο 3

               Οι διαπραγματεύσεις διεξάγονται σε διαβούλευση με την ομάδα «Βασικά προϊόντα».

               Άρθρο 4

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Ηνωμένα Έθνη, σειρά Συνθηκών,
                  τόμος 2871
                  , σ. 3.

                     (2)

                        Απόφαση του Συμβουλίου, της 17ης Μαΐου 2011, για την υπογραφή εξ ονόματος της Ευρωπαϊκής Ένωσης και την προσωρινή εφαρμογή της διεθνούς συμφωνίας για το κακάο του 2010· ΕΕ L259 της 4/10/2011, σ. 7.

                     (3)

                        Απόφαση του Συμβουλίου, της 17ης Μαΐου 2011, για την υπογραφή εξ ονόματος της Ευρωπαϊκής Ένωσης και την προσωρινή εφαρμογή της διεθνούς συμφωνίας για το κακάο του 2010· ΕΕ L259 της 4/10/2011, σ. 7.

                     (4)

                        Θεσπίστηκε με τη συμφωνία του 1972 για το κακάο: Ηνωμένα Έθνη, σειρά Συνθηκών, τόμος 882, σ. 67.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 16.3.2021
            COM(2021) 119 final
            ΠΑΡΑΡΤΗΜΑ
            της
            Σύστασης για Απόφαση του Συμβουλίου
            με την οποία εγκρίνεται η έναρξη διαπραγματεύσεων για την τροποποίηση της Διεθνούς Συμφωνίας για το Κακάο του 2010

               ΠΑΡΑΡΤΗΜΑ

               1.Γενικές διαπραγματευτικές οδηγίες

               Προτεινόμενες τροποποιήσεις

               Οι συστάσεις για τροποποιήσεις της Διεθνούς Συμφωνίας για το Κακάο (ICA 2010) που καταρτίστηκαν από την ομάδα εργασίας για την αναθεώρηση της Διεθνούς Συμφωνίας για το Κακάο το 2019/2020 είναι ευπρόσδεκτες, δεδομένου ότι ακολουθούν τους στόχους που έχει θέσει η ΕΕ στις διεθνείς οργανώσεις βασικών προϊόντων (ICB).

               Διαπραγματευτικές οδηγίες

               Σύμφωνα με τις προτεινόμενες τροποποιήσεις, θα πρέπει να εφαρμόζονται οι ακόλουθες γενικές διαπραγματευτικές οδηγίες:

               (1)Ο γενικός σκοπός της ICA, όπως περιγράφεται στο άρθρο 1, δεν υπόκειται σε αλλαγές.

               (2)Η ICA θα πρέπει να πλαισιώνεται σύμφωνα με τις γενικές αρχές βιωσιμότητας, ώστε να επιτευχθεί μια βιώσιμη οικονομία του κακάου. Αυτή προϋποθέτει μεταξύ άλλων:

               ·να λαμβάνονται υπόψη οι αρχές της βιώσιμης ανάπτυξης που περιέχονται, μεταξύ άλλων, στην Ατζέντα του 2030 των Ηνωμένων Εθνών για τη βιώσιμη ανάπτυξη, η οποία εγκρίθηκε στη Νέα Υόρκη το 2015·

               ·να λαμβάνονται υπόψη η συμφωνία του Παρισιού για την κλιματική αλλαγή και οι εθνικά καθορισμένες συνεισφορές των μερών της·

               ·να επιδιώκεται ο στόχος οικονομικής βιωσιμότητας της παραγωγής κακάου, με την εξασφάλιση εισοδήματος διαβίωσης για τους παραγωγούς κακάου, το οποίο θα πρέπει να παρέχει αξιοπρεπές εισόδημα και αξιοπρεπή διαβίωση·

               ·να επιδιώκεται ο στόχος της εξασφάλισης της περιβαλλοντικής βιωσιμότητας της παραγωγής κακάου, με την πρόληψη ή την ανάσχεση της αποψίλωσης των δασών και της υποβάθμισης των φυσικών πόρων·

               ·να επιδιώκεται ο στόχος της εξασφάλισης της κοινωνικής βιωσιμότητας της παραγωγής κακάου, του σεβασμού των ανθρωπίνων δικαιωμάτων και της επίτευξης προόδου όσον αφορά τη μηδενική παιδική εργασία·

               ·και να εφαρμόζονται οι αρχές της βιώσιμης ανάπτυξης σε ολόκληρη την υπόλοιπη αξιακή αλυσίδα.

               (3)Η ICA παραμένει σε ισχύ μέχρι την καταγγελία της από τα μέλη.

               Λεπτομερείς διαπραγματευτικές οδηγίες

               Προοίμιο: να τροποποιηθεί ενδεχομένως

               Το προοίμιο θα μπορούσε να περιλαμβάνει αναφορά όχι μόνο στο «αξιοπρεπές εισόδημα» αλλά και στο «εισόδημα διαβίωσης».

               Άρθρο 1 στοιχείο ι): να τροποποιηθεί ενδεχομένως

               Αντί για «επαρκή εισοδήματα», να γίνεται αναφορά σε «αξιοπρεπή εισοδήματα» προκειμένου να διασφαλιστεί η συνοχή του κειμένου με τον ορισμό του «αξιοπρεπούς εισοδήματος» στο άρθρο 2 παράγραφος 21.

               Άρθρο 16 παράγραφος 3: να διαγραφεί

               «Η θέση του εκτελεστικού διευθυντή εναλλάσσεται μεταξύ υποψηφίου από κράτος μέλος εξαγωγής και υποψηφίου από κράτος μέλος εισαγωγής.»

               Άρθρο 36: να τροποποιηθεί ενδεχομένως

               «Σε περίπτωση προβλεπόμενης ανισορροπίας, το Συμβούλιο μπορεί να προτείνει συστάσεις σχετικά με τον τρόπο μετριασμού των αρνητικών επιπτώσεων της ανισορροπίας στους πρωτογενείς παραγωγούς. Ωστόσο, τα μέτρα δεν πρέπει να θίγουν τον ανταγωνισμό.»

               Άρθρο 42: να τροποποιηθεί ενδεχομένως

               Η δέσμευση για βελτίωση του επιπέδου ζωής και των συνθηκών εργασίας είναι ευπρόσδεκτη. Θα μπορούσε να προστεθεί μια πιο συγκεκριμένη δέσμευση για την καταπολέμηση της παιδικής εργασίας.

               Άρθρο 43: να τροποποιηθεί ενδεχομένως

               Θα μπορούσε να προστεθεί μια πιο συγκεκριμένη δέσμευση για την καταπολέμηση της αποψίλωσης, της υποβάθμισης των δασών και της κλιματικής αλλαγής.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 30.4.2021
            COM(2021) 220 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εγκρίνεται η έναρξη διαπραγματεύσεων εξ ονόματος της Ευρωπαϊκής Ένωσης για τη σύναψη συμφωνίας μεταξύ της Ευρωπαϊκής Ένωσης και των Φερόων Νήσων σχετικά με τις γενικές αρχές συμμετοχής των Φερόων Νήσων σε προγράμματα της Ένωσης και τη σύνδεση των Φερόων Νήσων με το πρόγραμμα-πλαίσιο έρευνας και καινοτομίας «Ορίζων Ευρώπη» (2021-2027)

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΣΥΣΤΑΣΗΣ

                  Με την παρούσα σύσταση, η Ευρωπαϊκή Επιτροπή συνιστά στο Συμβούλιο της Ευρωπαϊκής Ένωσης να εγκρίνει την έναρξη διαπραγματεύσεων μεταξύ της Ευρωπαϊκής Ένωσης και των Φερόων Νήσων για τη σύναψη συμφωνίας σχετικά με τη συμμετοχή των Φερόων Νήσων σε οποιοδήποτε πρόγραμμα της Ένωσης και τη σύνδεση των Φερόων Νήσων με το πρόγραμμα-πλαίσιο της Ένωσης για την έρευνα και την καινοτομία «Ορίζων Ευρώπη» για την περίοδο 2021-2027.

               2.ΣΧΕΣΕΙΣ ΜΕ ΤΙΣ ΦΕΡΟΕΣ ΝΗΣΟΥΣ

                  Οι επίσημες σχέσεις μεταξύ της ΕΕ και των Φερόων Νήσων βασίζονται επί του παρόντος σε χωριστές διμερείς συμφωνίες που αφορούν την αλιεία (1980), το εμπόριο αγαθών (1997) και τη συμμετοχή των Φερόων Νήσων στο πρόγραμμα-πλαίσιο της Ένωσης για την έρευνα και την καινοτομία (συμφωνίες του 2010 και του 2014, οι οποίες αμφότερες περιορίζονται χρονικά στη διάρκεια του αντίστοιχου προγράμματος-πλαισίου της Ένωσης). Οι Φερόες Νήσοι προσχώρησαν επίσημα στο έβδομο πρόγραμμα-πλαίσιο (στο εξής: ΠΠ7) το 2010, και σειρά ευρωπαϊκών έργων μαρτυρούν την ενεργό συμμετοχή ερευνητών και ινστιτούτων των Φερόων Νήσων σε τομείς όπως το περιβάλλον, η ωκεανολογία, η κλιματική αλλαγή, τα οικοσυστήματα και η διαχείριση της αλιείας. Η σύνδεση των Φερόων Νήσων με το όγδοο πρόγραμμα-πλαίσιο —«Ορίζων 2020»— από το 2014 παρέσχε στους ερευνητές, στα ερευνητικά ινστιτούτα και στις επιχειρήσεις των Φερόων Νήσων πλήρη πρόσβαση σε ενωσιακή χρηματοδότηση και σε δραστηριότητες συνεργασίας για την έρευνα και την καινοτομία επί ίσοις όροις με οντότητες από κράτη μέλη και άλλες τρίτες χώρες που συνδέονται επίσης με το πρόγραμμα «Ορίζων 2020». Η συμμετοχή αυτή έχει καταστεί πολύ σημαντική για την ερευνητική κοινότητα των Φερόων Νήσων και αποτελεί σημαντικό νέο και επιτυχή πυλώνα των σχέσεων Φερόων Νήσων – ΕΕ. Δεδομένου ότι οι συμφωνίες σύνδεσης με το πρόγραμμα-πλαίσιο της Ένωσης περιορίζονται χρονικά στη διάρκεια κάθε μεταγενέστερου προγράμματος της ΕΕ, δεν υπάρχει επί του παρόντος διεθνής συμφωνία που να διέπει τη συμμετοχή οντοτήτων των Φερόων Νήσων στο πρόγραμμα «Ορίζων Ευρώπη» ή να προωθεί τη συνεργασία στους τομείς της επιστήμης, της έρευνας και της καινοτομίας μεταξύ της ΕΕ και των ερευνητικών κοινοτήτων των Φερόων Νήσων.

               3.ΙΣΤΟΡΙΚΟ — Η ΣΥΜΦΩΝΙΑ ΠΟΥ ΚΑΛΥΠΤΕΙ ΤΗ ΣΥΜΜΕΤΟΧΗ ΤΩΝ ΦΕΡΟΩΝ ΝΗΣΩΝ ΣΕ ΟΠΟΙΟΔΗΠΟΤΕ ΠΡΟΓΡΑΜΜΑ ΤΗΣ ΕΝΩΣΗΣ ΚΑΙ ΟΙ ΕΙΔΙΚΕΣ ΔΙΑΤΑΞΕΙΣ ΤΟΥ ΠΡΟΓΡΑΜΜΑΤΟΣ

                  Στις 14 Μαΐου 2020, με επιστολή προθέσεων, οι Φερόες Νήσοι εξέφρασαν επίσημα το ενδιαφέρον τους να συνδεθούν με το πρόγραμμα «Ορίζων Ευρώπη». Το άρθρο [16] παράγραφος 1 στοιχείο δ) του κανονισμού «Ορίζων Ευρώπη» σχετικά με τη σύνδεση τρίτων χωρών με το πρόγραμμα προβλέπει ότι τρίτες χώρες και άλλα εδάφη συμμετέχουν στο πρόγραμμα βάσει συμφωνίας που καλύπτει τη συμμετοχή της τρίτης χώρας σε οποιοδήποτε πρόγραμμα της Ένωσης. Οι Φερόες Νήσοι πληρούν τα κριτήρια σύνδεσης τρίτων χωρών με το πρόγραμμα-πλαίσιο «Ορίζων Ευρώπη», όπως αυτά ορίζονται στον κανονισμό «Ορίζων Ευρώπη», ιδίως διότι διαθέτουν αξιόλογες ικανότητες στην επιστήμη, στην τεχνολογία και στην καινοτομία· είναι προσηλωμένες σε μια οικονομία ανοιχτής αγοράς που βασίζεται σε κανόνες, συμπεριλαμβανομένων της δίκαιης και ισότιμης μεταχείρισης των δικαιωμάτων διανοητικής ιδιοκτησίας και του σεβασμού των ανθρωπίνων δικαιωμάτων, και πλαισιώνεται από δημοκρατικούς θεσμούς· και προωθούν ενεργά πολιτικές για τη βελτίωση της οικονομικής και κοινωνικής ευημερίας των πολιτών τους.

                  Για να διασφαλιστεί η αδιάλειπτη σύνδεση των Φερόων Νήσων με τα προγράμματα-πλαίσια της ΕΕ για την έρευνα και την καινοτομία και να καθοριστεί το γενικό πλαίσιο για τη συμμετοχή τους σε οποιοδήποτε πρόγραμμα της Ένωσης, συνιστάται να εγκριθεί η έναρξη διαπραγματεύσεων για συμφωνία με το ακόλουθο περιεχόμενο:

               ·γενικές αρχές που διέπουν τη συμμετοχή σε οποιοδήποτε πρόγραμμα της Ένωσης, συμπεριλαμβανομένων των χρηματοδοτικών συνεισφορών της τρίτης χώρας·

               ·ειδικούς για το πρόγραμμα όρους και προϋποθέσεις όσον αφορά τη σύνδεση των Φερόων Νήσων με το πρόγραμμα-πλαίσιο «Ορίζων Ευρώπη», με την επιφύλαξη των όρων και προϋποθέσεων που προβλέπονται σε αυτό.

                  Η προτεινόμενη συμφωνία θα καθορίζει τους γενικούς όρους που θα ισχύουν για κάθε ενδεχόμενη συμμετοχή σε άλλα προγράμματα της Ένωσης, οι οποίοι θα συμπληρώνονται με ειδικούς ανά πρόγραμμα όρους και προϋποθέσεις, με τη μορφή πρωτοκόλλων της συμφωνίας, τα οποία ενδέχεται να αποτελέσουν αντικείμενο διαπραγμάτευσης στο μέλλον, εάν τα δύο μέρη κρίνουν ότι αυτό είναι προς το αμοιβαίο συμφέρον τους.

                  Όσον αφορά τους ειδικούς για το πρόγραμμα όρους και προϋποθέσεις σχετικά με τη σύνδεση των Φερόων Νήσων με το πρόγραμμα-πλαίσιο «Ορίζων Ευρώπη», αυτοί θα πρέπει να προβλέπουν τη σύνδεση με όλα τα μέρη του προγράμματος, εκτός από το ειδικό πρόγραμμα για την έρευνα στον τομέα της άμυνας που θεσπίζεται με τον [κανονισμό .../.../ΕΕ του Ευρωπαϊκού Κοινοβουλίου και του Συμβουλίου για τη σύσταση του Ευρωπαϊκού Ταμείου Άμυνας]. Με τον τρόπο αυτό θα διασφαλιστεί η συνέχεια της προηγούμενης πλήρους σύνδεσης με το πρόγραμμα «Ορίζων 2020» και το προηγούμενο ΠΠ7 (οι Φερόες Νήσοι είναι πλήρως συνδεδεμένες με το πρόγραμμα-πλαίσιο για την έρευνα και την καινοτομία από το 2010). Ενώ η δομή και η διάσταση του συστήματος Ε&Κ των Φερόων Νήσων είχαν ως αποτέλεσμα περιορισμένη συμμετοχή στα μέσα των πυλώνων I και III με έναν δικαιούχο (κυρίως το μέσο για τις ΜΜΕ), σημαντικό μέρος της συνεισφοράς της ΕΕ προοριζόταν για συνεργατικές δράσεις στο πλαίσιο του προηγούμενου προγράμματος-πλαισίου. Η συμμετοχή αυτή κρίθηκε επωφελής και για τα δύο μέρη, με ιδιαίτερη προστιθέμενη αξία σε θεματικούς τομείς όπως το περιβάλλον, η υγεία και τα τρόφιμα, καθώς και η ωκεάνια έρευνα. Οι Φερόες Νήσοι υπήρξαν σαφώς καθαρός συνεισφέρων στα τελευταία προγράμματα-πλαίσια. Η προτεινόμενη συμφωνία θα καθορίσει δίκαιους και ισόρροπους όρους όσον αφορά τη χρηματοδοτική συνεισφορά των Φερόων Νήσων. Η συμφωνία θα βασιστεί επίσης στην πείρα που αποκομίστηκε από το πρόγραμμα «Ορίζων 2020» και, όπως και στην προηγούμενη συμφωνία σύνδεσης, θα περιλαμβάνει ρήτρα αμοιβαιότητας, η οποία θα διασφαλίζει ότι οι ερευνητές και οι νομικές οντότητες που είναι εγκατεστημένοι στην Ένωση έχουν, στο μέτρο του δυνατού, πρόσβαση για συμμετοχή στα προγράμματα έρευνας και καινοτομίας των Φερόων Νήσων τα οποία είναι ισοδύναμα με το πρόγραμμα-πλαίσιο «Ορίζων Ευρώπη», σύμφωνα με τους όρους που προβλέπει η εθνική νομοθεσία των Φερόων Νήσων.

               4.ΝΟΜΙΚΗ ΒΑΣΗ

                  Η διαδικαστική νομική βάση για τη συνιστώμενη απόφαση είναι το άρθρο 218 παράγραφοι 3 και 4 της ΣΛΕΕ.

               Σύσταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία εγκρίνεται η έναρξη διαπραγματεύσεων εξ ονόματος της Ευρωπαϊκής Ένωσης για τη σύναψη συμφωνίας μεταξύ της Ευρωπαϊκής Ένωσης και των Φερόων Νήσων σχετικά με τις γενικές αρχές συμμετοχής των Φερόων Νήσων σε προγράμματα της Ένωσης και τη σύνδεση των Φερόων Νήσων με το πρόγραμμα-πλαίσιο έρευνας και καινοτομίας «Ορίζων Ευρώπη» (2021-2027)

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας ότι θα πρέπει να ξεκινήσουν διαπραγματεύσεις με σκοπό τη σύναψη συμφωνίας σχετικά με τις γενικές αρχές συμμετοχής των Φερόων Νήσων σε προγράμματα της Ένωσης και τη σύνδεση των Φερόων Νήσων με το πρόγραμμα-πλαίσιο έρευνας και καινοτομίας «Ορίζων Ευρώπη» (2021-2027),

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Ευρωπαϊκή Επιτροπή εξουσιοδοτείται να διαπραγματευτεί, εξ ονόματος της Ένωσης, συμφωνία σχετικά με τις γενικές αρχές συμμετοχής των Φερόων Νήσων σε προγράμματα της Ένωσης και τη σύνδεση των Φερόων Νήσων με το πρόγραμμα-πλαίσιο έρευνας και καινοτομίας «Ορίζων Ευρώπη» (2021-2027).

               Άρθρο 2

               Οι οδηγίες διαπραγμάτευσης παρατίθενται στο παράρτημα της παρούσας απόφασης.

               Άρθρο 3

               Οι διαπραγματεύσεις διεξάγονται σε διαβούλευση με την [ειδική επιτροπή που αναφέρεται στο άρθρο 218 παράγραφος 4 της ΣΛΕΕ].

               Άρθρο 4

               Η παρούσα απόφαση απευθύνεται στην Ευρωπαϊκή Επιτροπή.

               Βρυξέλλες,

                     Για το Συμβούλιο

                     Ο Πρόεδρος

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 30.4.2021
            COM(2021) 220 final
            ΠΑΡΑΡΤΗΜΑ
            της
            Σύστασης γιαΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εγκρίνεται η έναρξη διαπραγματεύσεων εξ ονόματος της Ευρωπαϊκής Ένωσης για τη σύναψη συμφωνίας μεταξύ της Ευρωπαϊκής Ένωσης και των Φερόων Νήσων σχετικά με τις γενικές αρχές συμμετοχής των Φερόων Νήσων σε προγράμματα της Ένωσης και τη σύνδεση των Φερόων Νήσων με το πρόγραμμα-πλαίσιο έρευνας και καινοτομίας «Ορίζων Ευρώπη» (2021-2027)

               ΠΑΡΑΡΤΗΜΑ

               ΟΔΗΓΙΕΣ ΓΙΑ ΤΗ ΔΙΑΠΡΑΓΜΑΤΕΥΣΗ ΣΥΜΦΩΝΙΑΣ ΜΕΤΑΞΥ της Ευρωπαϊκής Ένωσης και των Φερόων Νήσων σχετικά με τις γενικές αρχές συμμετοχής των Φερόων Νήσων σε προγράμματα της Ένωσης και τη σύνδεση των Φερόων Νήσων με το πρόγραμμα-πλαίσιο έρευνας και καινοτομίας «Ορίζων Ευρώπη» (2021-2027)

               1.Η συμφωνία θα πρέπει να προβλέπει τους όρους και τις προϋποθέσεις συμμετοχής των Φερόων Νήσων σε οποιοδήποτε πρόγραμμα της Ένωσης. Η συμφωνία:

               α)διασφαλίζει δίκαιη ισορροπία μεταξύ των συνεισφορών και των οφελών της τρίτης χώρας που συμμετέχει στα προγράμματα της Ένωσης·

               β)καθορίζει τους όρους συμμετοχής στα προγράμματα, συμπεριλαμβανομένου του υπολογισμού των χρηματοδοτικών συνεισφορών στα επιμέρους προγράμματα και των διοικητικών δαπανών τους. Οι συνεισφορές αυτές συνιστούν έσοδα για ειδικό προορισμό σύμφωνα με το άρθρο 21 παράγραφος 5 του δημοσιονομικού κανονισμού·

               γ)δεν παρέχει στην τρίτη χώρα καμία εξουσία λήψης αποφάσεων σχετικά με το πρόγραμμα της Ένωσης·

               δ)εγγυάται τα δικαιώματα της Ένωσης για τη διασφάλιση χρηστής δημοσιονομικής διαχείρισης και την προστασία των οικονομικών της συμφερόντων.

               2.Η συμφωνία θα πρέπει να καθορίζει τις γενικές αρχές που αφορούν τη συμμετοχή σε οποιοδήποτε πρόγραμμα της Ένωσης. Η συμφωνία θα πρέπει να προβλέπει ότι κάθε πιθανή μελλοντική σύνδεση των Φερόων Νήσων με περαιτέρω προγράμματα της Ένωσης θα πρέπει να λάβει τη μορφή πρωτοκόλλων της παρούσας συμφωνίας. Τα πρωτόκολλα αυτά θα πρέπει να εγκρίνονται από όργανο που έχει συσταθεί βάσει της συμφωνίας.

               3.Με την επιφύλαξη της έναρξης ισχύος του [κανονισμού του Ευρωπαϊκού Κοινοβουλίου και του Συμβουλίου για τη θέσπιση του προγράμματος-πλαισίου έρευνας και καινοτομίας «Ορίζων Ευρώπη»], η συμφωνία θα πρέπει να προβλέπει τους όρους και τις προϋποθέσεις συμμετοχής των Φερόων Νήσων σε όλα τα μέρη του προγράμματος-πλαισίου έρευνας και καινοτομίας «Ορίζων Ευρώπη» (2021-2027), το οποίο υλοποιείται μέσω του ειδικού προγράμματος που θεσπίστηκε με την [απόφαση …/… για τη θέσπιση του ειδικού προγράμματος υλοποίησης του προγράμματος-πλαισίου έρευνας και καινοτομίας «Ορίζων Ευρώπη»] και μέσω χρηματοδοτικής συνεισφοράς στο Ευρωπαϊκό Ινστιτούτο Καινοτομίας και Τεχνολογίας (EIT). Οι εν λόγω όροι και προϋποθέσεις θα πρέπει να συνάδουν με [τον κανονισμό του Ευρωπαϊκού Κοινοβουλίου και του Συμβουλίου για τη θέσπιση του προγράμματος-πλαισίου έρευνας και καινοτομίας «Ορίζων Ευρώπη» και των κανόνων συμμετοχής και διάδοσής του, την απόφαση XXX της [ημερομηνία] του Ευρωπαϊκού Κοινοβουλίου και του Συμβουλίου για τη θέσπιση του ειδικού προγράμματος υλοποίησης του προγράμματος-πλαισίου έρευνας και καινοτομίας «Ορίζων Ευρώπη»] και με οποιουσδήποτε άλλους κανόνες που αφορούν την υλοποίηση του προγράμματος.

               4.Η συμφωνία θα πρέπει να καθορίζει το ύψος της χρηματοδοτικής συνεισφοράς που καταβάλλουν οι Φερόες Νήσοι στον γενικό προϋπολογισμό της Ένωσης.

               5.Η συμφωνία θα πρέπει να προβλέπει ότι οι Φερόες Νήσοι διαθέτουν καθεστώς παρατηρητή στην επιτροπή του προγράμματος «Ορίζων Ευρώπη».

               6.Η συμφωνία θα πρέπει να προβλέπει ρήτρα αμοιβαιότητας που να διασφαλίζει, στο μέτρο του δυνατού, την αμοιβαία συμμετοχή νομικών οντοτήτων εγκατεστημένων στην Ένωση σε ισοδύναμα προγράμματα των Φερόων Νήσων.

               7.Η συμφωνία θα πρέπει να καθορίζει κανόνες σχετικά με τη χρηστή δημοσιονομική διαχείριση της ενωσιακής χρηματοδότησης. Ειδικότερα, η συμφωνία θα πρέπει να διασφαλίζει την επαρκή προστασία των οικονομικών συμφερόντων της Ένωσης, όπως η πρόληψη, ο εντοπισμός, η διόρθωση και η διερεύνηση παρατυπιών, συμπεριλαμβανομένης της απάτης, η ανάκτηση απολεσθέντων, αχρεωστήτως καταβληθέντων ή μη ορθώς χρησιμοποιηθέντων κονδυλίων και, όταν χρειάζεται, η επιβολή διοικητικών κυρώσεων και η ανάκτηση χρημάτων. Η Ευρωπαϊκή Επιτροπή (OLAF) μπορεί να διενεργεί διοικητικές έρευνες, μεταξύ των οποίων και επιτόπιες έρευνες και επιθεωρήσεις, η δε Ευρωπαϊκή Εισαγγελία μπορεί να διερευνά και να διώκει αδικήματα εις βάρος των οικονομικών συμφερόντων της Ένωσης.

               8.Η Επιτροπή θα πρέπει, κατά τη διάρκεια των διαπραγματεύσεων, να αξιολογήσει τη δυνατότητα να συμπεριληφθεί ρήτρα προσωρινής εφαρμογής.

               9.Η συμφωνία θα πρέπει να συνάδει με τις σχετικές πολιτικές και στόχους της ΕΕ.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 22.2.2021
            COM(2021) 76 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εγκρίνεται η έναρξη διαπραγματεύσεων για τη σύναψη συμφωνίας μεταξύ της Ευρωπαϊκής Ένωσης και του Παναμά δυνάμει του άρθρου XXVIII της Γενικής Συμφωνίας Δασμών και Εμπορίου του 1994 όσον αφορά την απόσυρση, από τον Παναμά, των δασμολογικών ποσοστώσεων του ΠΟΕ για το υγρό γάλα και το γάλα εβαπορέ

               ΑΙΤΙΟΛΟΓΙΚΗ ΕΚΘΕΣΗ

               ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Στην ανακοίνωση G/SECRET/45 της 12ης Αυγούστου 2020, ο Παναμάς γνωστοποίησε στα μέλη του ΠΟΕ την πρόθεσή του να αποσύρει τις δασμολογικές ποσοστώσεις του για το υγρό γάλα και το γάλα εβαπορέ των δασμολογικών κλάσεων 0401.10.00, 0401.20.10, 0401.20.90, 0402.91.91, 0402.91.92, 0402.91.99, 0402.99.91, 0402.99.92 και 0402.99.99 από τον πίνακα παραχωρήσεων CXLI, σύμφωνα με τη διαδικασία του άρθρου XXVIII:1 της Γενικής Συμφωνίας Δασμών και Εμπορίου του 1994 (στο εξής: GATT του 1994). Ταυτόχρονα, ο Παναμάς δήλωσε ότι είναι έτοιμος να διαπραγματευτεί και να διαβουλευθεί με τα ενδιαφερόμενα μέλη (δηλ. τους κύριους προμηθευτές και τους κατόχους αρχικού διαπραγματευτικού δικαιώματος για τις σχετικές δασμολογικές κλάσεις) σύμφωνα με το άρθρο XXVIII της GATT του 1994. Για τον σκοπό αυτό, ο Παναμάς υπέβαλε στατιστικές εισαγωγών ανά χώρα καταγωγής, οι οποίες καλύπτουν τα τρία τελευταία έτη για τα οποία υπάρχουν διαθέσιμα στοιχεία.

                  Σύμφωνα με το άρθρο XXVIII της GATT του 1994, ως μέλος του ΠΟΕ με αρχικό διαπραγματευτικό δικαίωμα για τις δασμολογικές κλάσεις που καλύπτουν το γάλα εβαπορέ (0402.91.91, 0402.91.92, 0402.91.99, 0402.99.91, 0402.99.92 και 0402.99.99) και ως κύριος προμηθευτής για τις δασμολογικές κλάσεις που καλύπτουν το υγρό γάλα (0401.10.00, 0401.20.10, 0401.20.90), η ΕΕ έχει το δικαίωμα να διαπραγματευθεί με τον Παναμά κατάλληλη αντιστάθμιση, προκειμένου να διατηρήσει ένα γενικό επίπεδο παραχωρήσεων όχι λιγότερο ευνοϊκό για το εμπόριο από εκείνο πριν από την  τροποποίηση που προβλέπει ο Παναμάς.

               Σύμφωνα με τις διαπραγματευτικές διαδικασίες βάσει του άρθρου XXVIII που εγκρίθηκαν από το Συμβούλιο της GATT στις 10 Νοεμβρίου 1980
                  1
               , η ΕΕ υπέβαλε, στις 26 Οκτωβρίου 2020, δήλωση για προσβολή των συμφερόντων της, ως μέλος με αρχικό διαπραγματευτικό δικαίωμα για τα προϊόντα που υπάγονται στην κλάση ΕΣ 0402 και ως κύριος προμηθευτής των προϊόντων που υπάγονται στις διακρίσεις ΕΣ 0401 10 και ΕΣ 0401 20.

               Στόχος της πρότασης είναι να εξουσιοδοτηθεί η Επιτροπή από το Συμβούλιο να αρχίσει διαπραγματεύσεις, σύμφωνα με το άρθρο XXVIII της GATT του 1994, με τον Παναμά, προκειμένου να συμφωνηθεί κατάλληλη αντιστάθμιση για την ΕΕ μετά την απόφαση του Παναμά να αποσύρει ορισμένες δασμολογικές παραχωρήσεις για το υγρό γάλα και το γάλα εβαπορέ από τον πίνακα παραχωρήσεων CXLI.

               Η παρούσα πρόταση δεν θίγει την σύσταση της Επιτροπής της 29ης Ιουλίου 2015 (COM (2015) 369 final), με την οποία επιτρέπεται η έναρξη διαπραγματεύσεων δυνάμει του άρθρου XXIV:6 και/ή XXVIII της GATT του 1994, με τα μέλη του ΠΟΕ που τροποποιούν τις δασμολογικές παραχωρήσεις τους.

               •Συνέπεια με τις ισχύουσες διατάξεις στον τομέα πολιτικής

                  Η πρόταση συνάδει με την εμπορική πολιτική της ΕΕ και με τους κανόνες του Παγκόσμιου Οργανισμού Εμπορίου.

               •Συνέπεια με άλλες πολιτικές της Ένωσης

                  Άνευ αντικειμένου.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

                  Η Επιτροπή δεν αναφέρει την ουσιαστική νομική βάση όταν συνιστά στο Συμβούλιο να εκδώσει απόφαση που επιτρέπει τις διαπραγματεύσεις για διεθνή συμφωνία. Ως εκ τούτου, είναι σκόπιμο να αναφερθεί το άρθρο 218 παράγραφοι 3 και 4 ως νομική βάση για την παρούσα πρόταση.

               •Επικουρικότητα (σε περίπτωση μη αποκλειστικής αρμοδιότητας)

                  Σύμφωνα με το άρθρο 5 παράγραφος 3 της ΣΕΕ, η αρχή της επικουρικότητας δεν εφαρμόζεται στους τομείς που υπάγονται στην αποκλειστική αρμοδιότητα της ΕΕ. Η κοινή εμπορική πολιτική συγκαταλέγεται στους τομείς αποκλειστικής αρμοδιότητας της Ένωσης, που απαριθμούνται στο άρθρο 3 της ΣΛΕΕ. Οι διαπραγματεύσεις δυνάμει του άρθρου XXVIII της ΓΣΔΕ αφορούν θέματα που εμπίπτουν στην εμπορική πολιτική.

               •Αναλογικότητα

               Η παρούσα σύσταση προτείνει στο Συμβούλιο να εξουσιοδοτήσει την Επιτροπή να αρχίσει διαπραγματεύσεις, εξ ονόματος της ΕΕ, με τον Παναμά δυνάμει του άρθρου XXVIII της GATT του 1994. Ο Παναμάς κοινοποίησε στα μέλη του ΠΟΕ την πρόθεσή του να αρχίσει διαπραγματεύσεις, δυνάμει του άρθρου XXVIII της GATT του 1994, προκειμένου να αποσύρει από τον πίνακα παραχωρήσεων CXLI τις δασμολογικές ποσοστώσεις του για το υγρό γάλα και το γάλα εβαπορέ των δασμολογικών κλάσεων 0401.10.00, 0401.20.10, 0401.20.90, 0402.91.91, 0402.91.92, 0402.91.99, 0402.99.91, 0402.99.92 και 0402.99.99. Σύμφωνα με τους κανόνες του ΠΟΕ, η ΕΕ, ως μέλος του ΠΟΕ με αρχικό διαπραγματευτικό δικαίωμα για τις δασμολογικές κλάσεις που καλύπτουν το γάλα εβαπορέ (0402.91.91, 0402.91.92, 0402.91.99, 0402.99.91, 0402.99.92 και 0402.99.99) και ως κύριος προμηθευτής για τις δασμολογικές κλάσεις που καλύπτουν το υγρό γάλα (0401.10.00, 0401.20.10, 0401.20.90), έχει το δικαίωμα να διαπραγματευθεί με τον Παναμά κατάλληλη αντιστάθμιση. Η προτεινόμενη σύσταση της Επιτροπής συνάδει με την αρχή της αναλογικότητας και είναι αναγκαία για την επίτευξη των προαναφερόμενων στόχων.

               •Επιλογή της νομικής πράξης

                  Το μόνο διαθέσιμο μέσο για την επίτευξη του στόχου είναι διεθνής συμφωνία. Επομένως, απαιτείται εξουσιοδότηση για την έναρξη διαπραγματεύσεων σχετικά με διεθνή συμφωνία.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Εκ των υστέρων αξιολογήσεις/έλεγχοι καταλληλόλητας της ισχύουσας νομοθεσίας

                  Άνευ αντικειμένου.

               •Διαβουλεύσεις με τα ενδιαφερόμενα μέρη

                  Άνευ αντικειμένου. Σύμφωνα με τους κανόνες του ΠΟΕ, θα πρέπει να διεξαχθούν διαπραγματεύσεις, δυνάμει του άρθρου XXVIII της GATT του 1994, με τη μεγαλύτερη δυνατή εχεμύθεια.

               •Συλλογή και χρήση εμπειρογνωσίας

                  Άνευ αντικειμένου.

               •Εκτίμηση επιπτώσεων

                  Άνευ αντικειμένου.

               •Καταλληλόλητα και απλούστευση του κανονιστικού πλαισίου

                  Άνευ αντικειμένου.

               •Θεμελιώδη δικαιώματα

                  Άνευ αντικειμένου.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Άνευ αντικειμένου.

               5.ΛΟΙΠΑ ΣΤΟΙΧΕΙΑ

               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

                  Άνευ αντικειμένου.

               •Επεξηγηματικά έγγραφα (για οδηγίες)

                  Άνευ αντικειμένου.

               •Αναλυτική επεξήγηση των επιμέρους διατάξεων της πρότασης

                  Άνευ αντικειμένου.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία εγκρίνεται η έναρξη διαπραγματεύσεων για τη σύναψη συμφωνίας μεταξύ της Ευρωπαϊκής Ένωσης και του Παναμά δυνάμει του άρθρου XXVIII της Γενικής Συμφωνίας Δασμών και Εμπορίου του 1994 όσον αφορά την απόσυρση, από τον Παναμά, των δασμολογικών ποσοστώσεων του ΠΟΕ για το υγρό γάλα και το γάλα εβαπορέ

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

                  Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 218 παράγραφοι 3 και 4,

                  Έχοντας υπόψη τη σύσταση της Ευρωπαϊκής Επιτροπής,

                  Εκτιμώντας τα ακόλουθα:

               (1)Στις 12 Αυγούστου 2020 ο Παναμάς γνωστοποίησε στα μέλη του Παγκόσμιου Οργανισμού Εμπορίου («ΠΟΕ») την πρόθεσή του να αρχίσει διαπραγματεύσεις δυνάμει του άρθρου XXVIII της Γενικής Συμφωνίας Δασμών και Εμπορίου του 1994 (στο εξής: GATT του 1994) προκειμένου να αποσύρει τις δασμολογικές ποσοστώσεις του για το υγρό γάλα και το γάλα εβαπορέ των δασμολογικών κλάσεων 0401.10.00, 0401.20.10, 0401.20.90, 0402.91.91, 0402.91.92, 0402.91.99, 0402.99.91, 0402.99.92 και 0402.99.99 από τον πίνακα παραχωρήσεων CXLI, σύμφωνα με τη διαδικασία του άρθρου XXVIII:1 της GATT του 1994.

               (2)Στις 26 Οκτωβρίου 2020 η Ένωση διαβίβασε στον Παναμά τη δήλωση για προσβολή των συμφερόντων της, ως μέλος του ΠΟΕ με αρχικό διαπραγματευτικό δικαίωμα όσον αφορά τις δασμολογικές κλάσεις που καλύπτουν το γάλα εβαπορέ και ως κύριος προμηθευτής όσον αφορά τις δασμολογικές κλάσεις που καλύπτουν το υγρό γάλα, στο πλαίσιο των παραχωρήσεων που αποτελούν αντικείμενο διαπραγματεύσεων και διαβουλεύσεων βάσει του άρθρου XXVIII της GATT του 1994.

               (3)Συνεπώς, η Επιτροπή θα πρέπει να εξουσιοδοτηθεί να αρχίσει διαπραγματεύσεις δυνάμει του άρθρου XXVIII της GATT του 1994 με τον Παναμά, προκειμένου να συμφωνηθεί κατάλληλη αντιστάθμιση για την Ένωση μετά την απόφαση του Παναμά να αποσύρει ορισμένες δασμολογικές παραχωρήσεις για το υγρό γάλα και το γάλα εβαπορέ από τον πίνακα παραχωρήσεων CXLI,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Εξουσιοδοτείται η Επιτροπή να διαπραγματευτεί, εξ ονόματος της Ένωσης, συμφωνία με τον Παναμά, σύμφωνα με το άρθρο XXVIII της GATT του 1994, για κατάλληλη αντιστάθμιση, μετά την απόφαση του Παναμά να αποσύρει τις ποσοστώσεις για το υγρό γάλα και το γάλα εβαπορέ των δασμολογικών κλάσεων 0401.10.00, 0401.20.10, 0401.20.90, 0402.91.91, 0402.91.92, 0402.91.99, 0402.99.91, 0402.99.92 και 0402.99.99 από τον πίνακα παραχωρήσεων CXLI.

               Άρθρο 2

               Οι οδηγίες διαπραγμάτευσης παρατίθενται στο παράρτημα.

               Άρθρο 3

                  Οι διαπραγματεύσεις διεξάγονται σε διαβούλευση με την επιτροπή εμπορικής πολιτικής.

               Άρθρο 4

                  Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Κατευθυντήριες γραμμές που εγκρίθηκαν στις 10 Νοεμβρίου 1980, έγγραφα GATT C/113 και C/113/Corr.1, GATT BISD 27S/26-28.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 22.2.2021
            COM(2021) 76 final
            ΠΑΡΑΡΤΗΜΑ
            της
            Σύστασης για ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εγκρίνεται η έναρξη διαπραγματεύσεων για τη σύναψη συμφωνίας μεταξύ της Ευρωπαϊκής Ένωσης και του Παναμά δυνάμει του άρθρου XXVIII της Γενικής Συμφωνίας Δασμών και Εμπορίου του 1994 όσον αφορά την απόσυρση, από τον Παναμά, των δασμολογικών ποσοστώσεων του ΠΟΕ για το υγρό γάλα και το γάλα εβαπορέ

               ΠΑΡΑΡΤΗΜΑ

               ·Η Επιτροπή διαπραγματεύεται συμφωνία με τον Παναμά, σύμφωνα με το άρθρο XXVIII της GATT του 1994
                  1
               , μετά την απόφαση του Παναμά να αποσύρει από τον πίνακα παραχωρήσεων CXLI τις δασμολογικές ποσοστώσεις του για το υγρό γάλα και το γάλα εβαπορέ των δασμολογικών κλάσεων 0401.10.00, 0401.20.10, 0401.20.90, 0402.91.91, 0402.91.92, 0402.91.99, 0402.99.91, 0402.99.92 και 0402.99.99.

               ·Η Επιτροπή διεξάγει τις διαπραγματεύσεις, με σκοπό να συμφωνήσει με τον Παναμά κατάλληλη αντιστάθμιση μετά την απόφαση του Παναμά να αποσύρει από τον πίνακα παραχωρήσεων CXLI τις δασμολογικές ποσοστώσεις του για το υγρό γάλα και το γάλα εβαπορέ.

               ·Η Επιτροπή ακολουθεί τις σχετικές διατάξεις του ΠΟΕ και ειδικότερα το άρθρο XXVIII της GATT του 1994 και το Μνημόνιο συμφωνίας για την ερμηνεία του άρθρου XXVIII της GATT του 1994
                  2
               .

               ·Η Επιτροπή υποβάλλει στο Συμβούλιο έκθεση για την έκβαση των διαπραγματεύσεων και, ενδεχομένως, για τυχόν προβλήματα που ανακύπτουν κατά τις διαπραγματεύσεις.

                     (1)

                        https://www.wto.org/english/docs_e/legal_e/gatt47_01_e.htm.

                     (2)

                        https://www.wto.org/english/docs_e/legal_e/12-28_e.htm.